Қозоғистонда ҳалок бўлган ўзбекистонликлар хотирасига дарахт кўчатлари ўтқазилди - Халқ сўзи\nҚозоғистонда ҳалок бўлган ўзбекистонликлар хотирасига дарахт кўчатлари ўтқазилди\n14:45 21 Май 2018 Жамият\nОқтўбеда автобусдаги ёнғинда ҳалок бўлган Ўзбекистон фуқаролари хотирасига Остона шаҳрида 52 туп дарахт кўчати ўтқазилди. Тадбир Ўзбекистоннинг Қозоғистондаги элчихонаси ва “Олтин Ўрда” бизнес клуби вакиллари томонидан ташкил этилди. Бу ҳақида “Казинформ” ахборот агентлиги хабар берди.\n“Фожиавий ҳодиса рўй берган кун Қозоғистон ҳукумати ва бутун халқи ёрдам берди. Қозоғистоннинг тегишли идоралари зарур чораларни кўрди. Бугунги тадбир икки давлат ўртасидаги олижаноб дўстлик намунасидир. Биз бу ҳақида вафот этганларнинг яқинларига айтишга масъулмиз”, - деди мамлакатимизнинг ушбу қўшни давлатдаги элчиси Саидикром Ниёзхўжаев.\n“Биз 52 киши ҳалок бўлган фалокатни ёддан чиқармаймиз ва ўзбек халқи дардига шерикмиз”, - деди “Олтин Ўрда” бизнес-клуби раиси Марҳабат Балғабай ўз сўзида.


Россия АҚШни огоҳлантирди | Qalampir.uz\nОлам\t28 Май 15:57 45710\nРоссия АҚШ Киевга узоқ масофага учувчи илғор ракета тизимларини юборамаслигига умид қилади. Бу ҳақда Россиянинг Вашингтондаги элчиси Анатолий Антонов журналистларга айтиб ўтган.\n“Бундай маълумотларни синчковлик билан текшириш керак. Айни дамда биз Пентагон матбуот котиби Жон Кирбининг бу масала бўйича якуний қарор қабул қилинмагани ҳақида баёнотидан келиб чиқамиз. Умид қиламизки, соғлом фикр ғалаба қозонади ва Вашингтон бундай провокацион ҳаракатга қўл урмайди”, дейди россиялик элчи.\nУнинг сўзларига кўра, Россия Федерацияси Вашингтонни “Украинани мисли кўрилмаган қурол-аслаҳа билан таъминлаши можаронинг авж олиш хавфини сезиларли даражада ошираётгани” ҳақида дипломатик каналлар орқали бир неча бор огоҳлантирган.\n“Америкаликлар ўзларининг ҳаракатлари тинчликка эришиш истиқболларини кечиктираётганини яхши билишади. Қўшма Штатлар Украинадаги инқирозга тобора кириб бормоқда. Бу глобал хавфсизлик учун олдиндан айтиб бўлмайдиган оқибатларга олиб келади. Биз бемаъни ва ўта хавфли ҳаракатларга чек қўйишга чақирамиз. Биз томонга хавф туғдиришни ва Украинанинг ҳарбий ғалабаси ҳақида баёнот беришни тўхтатиш зарур”, дейди Антонов.\nЭслатиб ўтамиз, АҚШ Президенти Жо Байден маъмурияти Украинага ялпи ҳужум реактив тизимларини (ЯҲРТ), эҳтимол M31 GMLRS (Guided Multiple Launch Rocket System) юборишга қарор қилганди.\nM31 GMLRS занжир орқали ҳаракатланувчи автомобиль бўлиб, кейинги ҳарбий ёрдам пакетлари HIMARS (High Mobility Artillery Rocket Systems) ғилдиракли тизимларини ҳам ўз ичига олиши мумкин.\n29 Июнь 00:26 68235\n28 Июнь 17:57 43660\n28 Июнь 18:21 39879\n28 Июнь 20:16 38016\n29 Июнь 08:19 37586


Тошкент марказидаги бино ертўласидан миллион долларлик хазина топилди\nТошкент марказидаги эски бинолардан бирининг ертўласидан 80 йиллар аввал йўқолган ва миллион АҚШ долларидан ортиқ қийматга эга хазина топишди. Бу ҳақда маҳаллий нашрлар хабар берди.\nМаълумотда айтилишича, хазина миллий университет олимлари олиб борган қидирув ишлари вақтида топилган.\n“Бино 1870 йилларда қурилган бўлиб, унинг ертўласи остида яна бир яширин ҳужра мавжуд бўлган. Бу ҳужрага тушиш жойи кўмилиб кетганлиги сабабли салкам 80 йил бу ҳақида ҳеч ким билмаган”, дейилади хабарда.\nХазина ноёб санъат асарлари, олтин, кумуш танга ва идишлар, буржуазия услубида ишланган буюмлар, ХIХ асрдаги протестант ва православ черковлари деворларига ишланган қадимий суратлар, иконалар, қимматли металлдан ясалган буюмлардан иборат.\n“Топилмалар орасида ўрта асрларга(ХII-XVII) тегишли машҳур ўзбек алломаларининг ўнлаб қўлёзма китоблари мавжуд бўлиб улардан айримлари бизгача етиб келмаган деб ҳисобланарди. Ушбу ноёб ва бебаҳо китоблар нафақат Ўзбекистон балки жаҳоннинг машҳур музейларини ҳам безашга арзийдиган катта хазинадир”, дейилади хабарда.


15.11.2018 15:49 2 1204\nФинляндия, 2018 йил. Умумий ўрта-таълим мактаби. Разм солсангиз, мактаб ўқувчиларининг кийимлари турфа-хил, бири иккинчисини такрорламайди. Ҳамма топганини кийиб келган. Ўқитувчи тушмагур ҳам, бировини «қани форма, қани бўйинбоғ» ёхуд «ҳамманг қўлингни парта устига бир хил қўйиб ўтир» дея жаврамайди. Умуман, ўқитувчининг дарс ўтишида на асабийлик, на таҳдид бор. У боқибеғам, шунчаки ўргатади. Энг ёмони, бирор кимса қўққисдан дарсга кириб, йўқлама, галстук ва шунга ўхшаш нарсаларни сўрамайди-эй…\nУшбу манзарани кўрган одам Финляндиядаги таълим тараққиётига фотиҳа ўқиб қўяверса керак…\nАфсуски, у адашади. Финляндия таълим самарадорлиги ва сифати жиҳатидан жаҳонда биринчи ўринда туради, оддий фин ўқувчиси тўққиз ёшидан бир, ўн икки ёшидан икки ва ниҳоят ўн олти ёшидан учта хорижий тилда бемалол гапиришни бошлайди.\nЎзбекистон, Бухоро, 2018 йил. Фалон университетда дарс берувчи фалончи дарсга бўйинбоғ тақиб келмаган талабаларни калтаклади…\nАкадемик лицей ва университетда ўқиб юрган вақтимизда бизни кечикканимиз, галстук тақмаганимиз ва ҳоказо «айбларимиз» учун кириш эшиги олдида ушлаб, роса насиҳат ёки дўқ-пўписа (!) қилишарди. Негадир қўйиб юборишгач, ўқув хонасига киришга юрагим безилларди: чунки форма ва давомат туфайли роса жон куйдирганлар хонага калласини суқиб «дарс қандай ўтиляпти?», «нима ўрганяпсизлар», «шу фан сизларга керакми ўзи?», «Нима қилсак, таълим сифати ошади, биздан нима истайсизлар?» дея сўрамасди. Галстук бу ўқув биносига кириш учун ташриф қоғози, у бўйнингда бўлса, сенга кулиб қарашади, яхши гапиришади, ёхуд шунчаки нордон гаплардан озод бўласан.\nУниверситетни битираётган йилимиз факультетга юқори идорадан текширув келаётгани хабар қилинди. Негадир шу сафар уларнинг талабаларни эшитишига, қаёқдаги расмиятчиликларни эмас, ҳақиқий таълим сифатини текширишларига ишонгим келди. Аммо ўша «умидбахш» кунда келганлар аудиторияга киргандан, формада бўлмаган талабалар учун ўқитувчини койиди ва ким неча соат дарс қолдиргани аниқлаш учун журнални титкилай бошлади….\nТаълим муассаларимиз деворларига бир боқинг: у ерда ўқувчининг ўзини тутиши, қандай кийиниши ҳақида эслатмалар, тавсиялар, насиҳатлар жуда кўп. Албатта, бу яхшидир, аммо талаба ёхуд ўқувчи бу ерга келиб энг асосий вазифаси — илм олишни бажармаяпти.\nЯқинда бир олий ўқув юртининг саҳифасида «Тартиб таълимдан муҳим!» деган баландпарвоз жумлани ўқиб қолдим. Унда ўқув муассасаси раҳбарияти шахсан ўзи талабаларнинг эрталаб кийиниб келишини назорат қилаётган экан. Фараз қилайлик сен журналистика факультети талабасисан, деканга ёқишинг учун бошингни қотириб, ўткир мақолалар ёзишинг, тажрибани ўрганишинг, ёхуд жон куйдириб хорижий тилни эгаллашинг эмас, галстук тақиб келишинг кифоя. Сенга кечикканинг ва ўқув формасида эмаслигинг учун соатлаб насиҳат қилишлари мумкин, аммо аудиторияда бекор ўтган вақтинг катта йўқотиш эканлиги ҳақида ҳеч ким айтмайди. Бугун мактаб формасидаги ўқувчи олти соат дарсда ўтириб, қуруқ қайтмоқда, университетни тугатган айримлар икки қаторни эплаб ёзолмаяпти. Аммо бу ҳақда ўша «бўйинбоғчилар» жим. Гўё бу муаммолар уларга қоронғу. Тинчгина айбни яна «ўқув муассасаси ички тартиб қоидасига риоя қилмаганлар»га ағдариб қўяверишади.\nХуллас, таълимдаги муаммолар мажбуран тақдирилган бўйинбоғлар ортида қолиб кетар экан, япон талабаси ихтироси учун патент олаётган вақтда ўзбек талабаси оддий матони таъна-дашномлардан қутилиш учун ягона йўл деб билаверади.\nТаълим 23/12, 12:11\n«Мактабгача таълим ва тарбиянинг давлат стандарти» тасдиқланди


ЎЗБЕКИСТОН РЕСПУБЛИКАСИ ВАЗИРЛАР МАҲКАМАСИНИНГ ҚАРОР\nЎзбекистон Республикаси Вазирлар Маҳкамаси ҳузуридаги Атамалар комиссиясининг фаолиятини ташкил қилиш чора-тадбирлари тўғрисида\nЎзбекистон Республикаси Президентининг «Ўзбек тилининг давлат тили сифатидаги нуфузи ва мавқеини тубдан ошириш чора-тадбирлари тўғрисида» 2019 йил 21 октябрдаги ПФ-5850-сон Фармони ижросини таъминлаш мақсадида Вазирлар Маҳкамаси қарор қилади:\n1. Ўзбекистон Республикаси Вазирлар Маҳкамаси ҳузурида Атамалар комиссияси (кейинги ўринларда Комиссия деб аталади) ташкил этилсин.\nнорматив-ҳуқуқий ҳужжатлар лойиҳаларидаги тушунча ва атамаларнинг турлича изоҳлаш эҳтимолини истисно этадиган тарзда қонун ҳужжатларида қабул қилинган маъносига мувофиқ ягона шаклда ва тўғри қўлланишини таъминлаш;\nнорматив-ҳуқуқий ҳужжатлар лойиҳаларида адабий тил қоидалари ва нормаларига, шунингдек, юридик, техник ва бошқа махсус қоидаларга риоя этилишини таъминлаш;\nбошқа тилларнинг қоидалари туфайли келиб чиқиши мумкин бўлган номувофиқликларни норматив-ҳуқуқий ҳужжатлар нормаларига зиён етказмаган ҳолда таҳрир қилиш;\nўзбек тилига кириб келаётган янги атамаларни қонун ҳужжатларига жорий этиш ва амалда қўллашнинг ҳуқуқий муаммоларини ўрганиш, ушбу соҳадаги муносабатларни ҳуқуқий тартибга солишнинг ривожланиш йўналишларини аниқлаш;\nЎзбекистон Республикаси Вазирлар Маҳкамаси ҳузуридаги Атамалар комиссиясининг таркиби 1-иловага мувофиқ;\nЎзбекистон Республикаси Вазирлар Маҳкамаси ҳузуридаги Атамалар комиссияси тўғрисидаги низом 2-иловага мувофиқ тасдиқлансин.\n2020 йил 29 январь,\nВазирлар Маҳкамасининг 2020 йил 29 январдаги 40-сон қарорига\nЎзбекистон Республикаси Вазирлар Маҳкамаси ҳузуридаги Атамалар комиссиясининг\nЎзбекистон Республикаси Президенти Маслаҳатчиси — Спичрайтери, Комиссия раиси ўринбосари\nЎзбекистон Республикаси Президенти маслаҳатчисининг ўринбосари (келишув асосида)\nЎзбекистон Республикаси Президенти Администрацияси шўъба мудири (келишув асосида)\nЎзбекистон Республикаси Президенти Администрацияси бош консультанти (келишув асосида)\nЎзбекистон Республикаси Фанлар академияси Математика институти директори, физика-математика фанлари доктори, академик, Ўзбекистон Республикаси Олий Мажлиси Сенати аъзоси\nРеспублика Маънавият ва маърифат маркази раҳбари, Ўзбекистон Республикаси Олий Мажлиси Сенати аъзоси\nТермиз давлат университети ректори, иқтисод фанлари номзоди, Ўзбекистон Республикаси Олий Мажлиси Сенати аъзоси\nА.Зиё Ҳамид ўғли\nЎзбекистон Республикаси Фанлар академияси Тарих институти директори, тарих фанлари доктори, профессор, Ўзбекистон Республикаси Олий Мажлиси Сенати аъзоси\nЎзбекистон Ёзувчилар уюшмаси раиси, Ўзбекистон халқ шоири, Ўзбекистон Республикаси Олий Мажлиси Сенати аъзоси\nЎзбекистон халқ шоири, Ўзбекистон Республикаси Олий Мажлиси Қонунчилик палатаси депутати (келишув асосида)\nЎзбекистон Республикаси Олий Мажлиси Қонунчилик палатаси депутати, филология фанлари доктори, ёзувчи (келишув асосида)\n«Ўзбеккино» Миллий агентлиги бош директорининг биринчи ўринбосари, филология фанлари номзоди\nЎзбекистон Республикаси Фанлар академияси вице-президенти, тарих фанлари доктори, профессор\nЎзбекистон Республикаси Фанлар академияси Ўзбек тили, адабиёти ва фольклори институти директори, филология фанлари доктори, профессор\nТошкент давлат аграр университети ректори, биология фанлари доктори, академик\nЎзбекистон Республикаси фан арбоби, филология фанлари доктори, академик\nЎзбекистон Республикаси Фанлар академияси Ботаника институти директори, биология фанлари доктори, академик\nЎзбекистон Республикаси Фанлар академияси Астрономия институти директори, физика-математика фанлари доктори, академик\nЎзбекистон Республикаси Фанлар академияси Биорганик кимё институти директори ўринбосари, кимё фанлари доктори, академик\nЎзбекистон Республикаси Фанлар академияси Математика институти бўлим бошлиғи, физика-математика фанлари доктори, академик\nТошкент тиббиёт академияси ректори, тиббиёт фанлари доктори, профессор\nМирзо Улуғбек номидаги Ўзбекистон миллий университети ректори, техника фанлари доктори, профессор\nНизомий номидаги Тошкент давлат педагогика университети ректори, педагогика фанлари доктори, профессор\nИслом Каримов номидаги Тошкент давлат техника университети ректори, техника фанлари доктори, профессор\nТошкент давлат шарқшунослик институти ректори, филология фанлари номзоди, доцент\nЎзбекистон Республикаси Фанлар академияси Ион-плазма ва лазер технологиялари институти директори, техника фанлари доктори\nЎзбекистон Республикаси Фанлар академияси Умумий ва ноорганик кимё институти директори, кимё фанлари доктори\n«Жаҳон адабиёти» журнали бош муҳаррири\n«Тафаккур» журнали бош муҳаррири, Ўзбекистон халқ ёзувчиси\nЎзбекистон Республикаси Фанлар академияси Ўзбек тили, адабиёти ва фольклори институти бўлим мудири, филология фанлари номзоди\nАлишер Навоий номидаги Тошкент давлат ўзбек тили ва адабиёти университети декани, филология фанлари номзоди, доцент\nТошкент ахборот технологиялари университети профессори, техника фанлари номзоди\nЎзбекистон Республикаси Адлия вазирлиги ҳузуридаги Ҳуқуқий сиёсат тадқиқот институти бўлим бошлиғи\nЎзбекистон Республикаси Вазирлар Маҳкамасининг Давлат тилини ривожлантириш департаменти мудири, тарих фанлари доктори, профессор, Комиссия котиби\nЎзбекистон Республикаси Вазирлар Маҳкамаси ҳузуридаги Атамалар комиссияси тўғрисида\n1. Мазкур Низом Ўзбекистон Республикаси Вазирлар Маҳкамаси ҳузуридаги Атамалар комиссиясининг (кейинги ўринларда Комиссия деб аталади) фаолиятини ташкил этиш тартибини белгилайди.\nКомиссия фаолияти Ўзбекистон Республикаси Вазирлар Маҳкамасининг Давлат тилини ривожлантириш департаменти (кейинги ўринларда Департамент деб аталади) томонидан мувофиқлаштирилади.\n3. Комиссия ўз фаолиятини Ўзбекистон Республикаси Конституцияси ва қонунларига, Ўзбекистон Республикаси Олий Мажлиси палаталарининг қарорларига, Ўзбекистон Республикаси Президентининг фармонлари, қарорлари ва фармойишларига, Вазирлар Маҳкамаси қарорлари ва фармойишларига, ушбу Низомга ҳамда бошқа қонун ҳужжатларига мувофиқ амалга оширади.\nтегишли соҳада қўлланадиган атамалар бўйича юзага келиши мумкин бўлган масалаларни ҳал этиш учун Комиссия мажлисларига масъул вазирликлар ва идоралардан вакиллар, олимлар ва мутахассисларни таклиф этиш;\nнорматив-ҳуқуқий ҳужжатлар лойиҳаларининг матнлари ва уларга илова қилинадиган материалларни Вазирлар Маҳкамасининг таркибий бўлинмаларидан олиш;\nилмий асосланган янги сўз ва атамаларни расмий истеъмолга киритиш масалалари бўйича вазирликлар ва идораларга сўровлар юбориш.\nКомиссия ушбу Низом, шунингдек, Вазирлар Маҳкамаси фаолиятини тартибга солувчи қонун ҳужжатларига мувофиқ бошқа ҳуқуқларга ҳам эга бўлиши мумкин.\n«Давлат тили ҳақида»ги, «Норматив-ҳуқуқий ҳужжатлар тўғрисида»ги Ўзбекистон Республикаси қонунлари, ушбу Низом ва бошқа қонун ҳужжатлари талабларига риоя этишга;\nнорматив-ҳуқуқий ҳужжатлар лойиҳаларида атамаларнинг қонун ҳужжатларида қабул қилинган маъносига мувофиқ ҳолда, турлича изоҳлаш эҳтимолини истисно этадиган тарзда ягона шаклда ва тўғри қўлланишини таъминлашга;\nнорматив-ҳуқуқий ҳужжатлар лойиҳаларининг матни лўнда, оддий ва равон тилда баён этилишига доир талабларга риоя этишга;\nнорматив-ҳуқуқий ҳужжатлар лойиҳаларида эскирган, кўп маънони англатадиган сўзлар ва иборалар, мажозий таққослашлар, сифатлашлар, киноялар қўлланишига йўл қўймаслик чораларини кўришга;\nнорматив-ҳуқуқий ҳужжатлар лойиҳаларида адабий тил қоидалари ва нормаларига ҳамда юридик, техник ва бошқа махсус қоидаларга аниқ риоя этилишини таъминлашга мажбурдир.\nКомиссиянинг зиммасида ушбу Низом, шунингдек, Вазирлар Маҳкамаси фаолиятини тартибга солувчи қонун ҳужжатларига мувофиқ бошқа мажбуриятлар ҳам юкланиши мумкин.\n7. Комиссия таркиби Ўзбекистон Республикаси Вазирлар Маҳкамаси томонидан тасдиқланади.\n8. Комиссия раиси:\nКомиссия фаолиятига умумий раҳбарликни амалга оширади ҳамда унинг ишларини ташкил этади;\nКомиссиянинг мажлисларини олиб боради, унинг мажлислар баёнини, иш режаларини ва бошқа ҳужжатларини тасдиқлайди;\nқабул қилинган қарорларнинг ижроси устидан умумий назоратни амалга оширади.\n10. Комиссия мажлислари унинг иш режасига мувофиқ мунтазам ўтказиб борилади. Комиссия мажлиси унда Комиссия аъзолари умумий сонининг 50 фоизидан ортиғи иштирок этса, ваколатли ҳисобланади.\nКомиссия раисининг қарорига мувофиқ йиғилишда атамашунослик, филология ва кўриб чиқилаётган муайян соҳадаги малакали мутахассислар овоз бериш ҳуқуқисиз иштирок этишлари мумкин.\n11. Комиссия котиби Комиссия иш режасини ишлаб чиқишни таъминлайди ҳамда унинг мажлислари баённомаларини юритади.\n12. Комиссиянинг қарорлари баённома шаклида расмийлаштирилади. Комиссия қарори Комиссия аъзоларининг кўпчилик овози билан қабул қилинади. Овозлар тенг бўлган тақдирда Комиссия раисининг овози ҳал қилувчи ҳисобланади.\n13. Комиссия ўзига тақдим этилган норматив-ҳуқуқий ҳужжат лойиҳасини, қоида тариқасида, беш иш куни ичида кўриб чиқиши ва Комиссия мажлисини ўтказиши керак. Мазкур муддат, зарурат туғилганда, Департамент билан келишувга кўра ўзгартирилиши мумкин.\n14. Комиссия ўз муҳокамасидан ўтган норматив-ҳуқуқий ҳужжат лойиҳаларида қўлланган атамалар бўйича келиб чиқиши мумкин бўлган барча масалалар юзасидан масъулдир.\n15. Комиссия аъзолари қонун ҳужжатларида белгиланган тартибда рағбатлантирилиши мумкин.\n(Қонун ҳужжатлари маълумотлари миллий базаси, 30.01.2020 й., 09/20/40/0092-сон)


Тошкент марказидаги савдо ва кўнгилочар маркази билан боғлиқ 3,2 млрд. сўмдан зиёд солиқ можароси судгача ҳал бўлди - Халқ сўзи\n16:21 27 Август 2019 Жамият\n“Play Island” МЧЖ Тошкент шаҳар Юнусобод туманида рўйхатга олинган ва бу компаниянинг “Зарафшон” бизнес маркази ёнида жойлашган савдо ҳамда кўнгилочар маркази мавжуд. Ушбу МЧЖ таъсисчилари давлат солиқ хизмати органига мурожаат қилиб, туман давлат солиқ инспекцияси томонидан ўтказилган камерал назорат натижасида турғун савдо нуқталарини ижарага бериш асосий фаолияти сифатида баҳоланиб, натижада ягона солиқ тўлови бўйича 3 230,2 млн. сўм қўшимча солиқ ҳисобланганидан норози эканини билдирган.\nМурожаат Тошкент шаҳар давлат солиқ бошқармасининг солиқ низоларини судгача ҳал қилиш бўлими томонидан кўриб чиқилди. Ўрганишлар давомида Юнусобод тумани давлат солиқ хизмати органларининг хатти-ҳаракатлари қонунга зид эканлиги ва 3 230,2 млн. сўмлик қўшимча солиқ ундирилиши асоссизлиги аниқланди. Натижада ушбу инспекция томонидан “Аниқланган ҳуқуқбузарликларни бартараф этиш ҳақида” жўнатган талабномаси бекор қилинди.\nЭслатиб ўтамиз, Давлат солиқ қўмитасида Солиқ низоларини судгача ҳал қилиш бошқармаси Президентимизнинг 2018 йил 26 июндаги “Давлат солиқ хизмати органлари фаолиятини тубдан такомиллаштириш чора-тадбирлари тўғрисида”ги қарорига асосан ташкил этилган ва унинг давлат солиқ бошқармаларида ҳудудий бўлимлари мавжуд.\nБошқарма фаолиятининг асосий мақсади солиқ органлари ва солиқ тўловчилар ўртасида солиқ қонунчилигига оид низоларни кўриб чиқишдан иборатдир. Солиқ тўловчилар ўзлари қониқмаган қарор устидан судгача шикоят қилиш ҳуқуқига эгалар.\nБошқарма ходимлари мурожаатни синчковлик билан ўрганиб чиқадилар ва бажарилган ишлар натижаларига кўра солиқ тўловчига жавоб юборадилар. Шуни таъкидлаш керакки, ушбу жараён судда кўриладиган жараёндан бир неча баравар кам вақтни олади. Ҳар бир мурожаат 15 кундан 30 кунгача кўриб чиқилади. Яна бир ижобий томони шундаки, мурожаат этувчи ҳар доим ҳам шахсан ишни кўриб чиқиш жараёнида иштирок этиши талаб этилмайди. Айнан бу ҳам солиқ тўловчининг вақти тежалишига хизмат қилади. Энг муҳими эса судгача низони ҳал этиш жараёнига ҳеч қандай молиявий харажат сарфланмайди.\nСолиқ тўловчи юзага келган низо бўйича аввалига солиқ хизмати органларининг вилоят ёки шаҳар бўлинмаларига мурожаат қилиши ва агар солиқ низоси ҳал этилмаса, ДСҚга ёзма ёки сайт орқали тўғридан-тўғри мурожаат қилиши мумкин. Солиқ низоларини судгача ҳал қилиш бошқармаси ҳар бир мурожаатни холисона ёндашув асосида кўриб чиқади.\nАгар мурожаат қилган солиқ тўловчи кўриб чиқилган солиқ низоси натижасидан қониқмаса, у ҳолда судга ёки Молия вазирлиги ҳузуридаги Солиқ тўловчилар ва давлат солиқ хизмати органлари ўртасидаги солиқ низоларини судгача ҳал қилиш кенгашига мурожаат қилиши мумкин.\nДСҚ Солиқ низоларини судгача ҳал қилиш\nбошқармаси давлат солиқ катта инспектори


«Жиноят иши қўзғатилди» — Бош прокуратура...\nБир неча кун аввал Андижонда уйдан кўчириш ҳақидаги суд қарори ижросидан норози фуқаро ўзига ўт қўйиб юборгани ҳақида хабар тарқалганди.\nБош прокуратура матбуот хизмати вазиятга ойдинлик киритган ҳолда текширув натижаларини очиқлади.\nМаҳкама матбуот хизмати раҳбари, адлия катта маслаҳатчиси Ҳаёт Шамсутдиновнинг «Xabar.uz»га маълум қилишича, ФИБ (фуқаролик ишлари бўйича) Андижон туманлараро судининг 2019 йил 17 январдаги ҳал қилув қарорига асосан берилган ижро варақасига биноан Х.Гайибназаров (иш бўйича жавобгар, эндиликда марҳум) ва унинг оила аъзолари Андижон тумани Бешбўйноқ МФЙ Бодомзор кўчасидаги хонадондан кўчирилиши ва М.Байханова (иш бўйича даъвогар) ушбу уйга киритилиши кўрсатилган.\nМазкур фуқаролик иши ФИБ Андижон вилояти апелляция инстанцияси судининг тегишли ажримига кўра (биринчи инстанция суди ҳал қилув қарорининг хулоса қисмидаги давлат божи ундириш қисми ўзгартирилганини айтмаганда) ўзгаришсиз қолдирилган.\nФуқаролик иши юзасидан чиқарилган суд қарори Ўзбекистон Республикаси Олий судида ҳам қонуний деб топилган.\nШу тариқа суд қарорига асосан ижро ҳужжати шу йилнинг 9 январь куни МИБ Андижон туман бўлимига келиб тушади.\nИжро иши объектив сабабларга кўра уч марта қолдирилади. Ниҳоят, шу йилнинг 21 январь куни давлат ижрочилари юқорида қайд этилган манзилга кеч соат 18-00 ларда бориб, томонларни ўзаро келиштирган ҳолда жавобгарларга 24 январга қадар кўчиб кетишлари учун муддат беради.\nШу орада иш бўйича жавобгар Х.Гайибназаров МИБ ходимларини чақириб, улардан 8-10 метр узоқлиқда турган ҳолда жаҳл устида қўлидаги елим идишдаги суюқликни устидан сепиб, ўзига ўт қўйиб юборади.\nМИБ ходимлари ўз навбатида ёнғинни ўчиришга кўмаклашиб, Х.Гайибназаров «Лабо» русумли автомашинада, унинг оила аъзолари эса давлат ижрочисининг автомашинасида Андижон тумани тез тиббий ёрдам кўрсатиш бўлимига олиб борилади.\nВоқеаларнинг кейинги ривожи маълум: олган тан жароҳати натижасида Х.Гайбназаров вафот этади.\nБош прокуратура алоҳида қайд этадики, айрим ижтимоий тармоқларда ёзилганидек, ижро ҳаракатлари ушбу уйни давлат фойдасига олиш мақсадида амалга оширилмаган. Балки, суд қарори асосида бошқа фуқарони ушбу манзилдаги хонадонга киритириб қўйиш учун ижро ҳаракатлари олиб борилган.\nАйни пайтда мазкур ҳолат бўйича Андижон туман прокуратураси томонидан Ўзбекистон Республикаси Жиноят кодексининг 103-моддаси 1-қисми («Ўзини ўзи ўлдириш даражасига етказиш») билан жиноят иши қўзғатилган бўлиб, тергов ҳаракатлари олиб борилмоқда.\nАндижон Бош прокуратура МИБ ўз жонига қасд қилиш\nЖамият 27/02, 00:08


Фестиваль далил ва рақамларда – Сурхон тонги\nБош саҳифа / Маданият / Фестиваль далил ва рақамларда\nАпрел 4, 2019\tМаданият Изоҳ қолдириш 445 Кўрилди\nИлк фестиваль Ўзбекистон Республикаси Президенти Шавкат Мирзиёевнинг 2018 йил 1 ноябрдаги “Халқаро бахшичилик санъати фестивалини ўтказиш тўғрисида”ги қарорига асосан ташкил этилмоқда. Фестиваль ҳар икки йилда мунтазам равишда Термиз шаҳрида ўтказиб борилади.\n+ Бу фестивалда ЮНЕСКО ҳамда АЙСЕКО (Таълим, фан ва маданият масалалари бўйича Ислом ташкилоти)дан вакиллар иштирок этишади.\n+ Фестиваль арафасида 80 дан ортиқ давлатдан 300 га яқин иштирокчи саралаш комиссияси томонидан кўриб чиқилди. Саралаш комиссиясининг хулосасига кўра 76 давлатдан:\n— 20 давлатдан 58 нафар ижрочи;\n— 11 давлатдан 29 нафар конференция иштирокчиси:\n— 42 давлатдан 45 нафар меҳмон;\n— 18 давлатдан 25 нафар оммавий ахборот воситалари ходими таклиф этиладиган бўлди.\n+ Фестивалда Ўзбекистон, Қозоғистон, Туркманистон, Қирғизистон, Хитой, Жанубий Корея, Эрон, Сербия, Туркия, Озарбойжон, Болгария, Бельгия, Россиянинг Бошқирдистон ҳамда Хакасия каби ҳудудлари ва бошқа давлатлардан бахши ва оқинлар иштирок этадиган бўлди.\n+ Меҳмонларга биргина Термиз давлат университети хорижий филология факультетининг ўқитувчи ва талабаларидан 100 нафар (90 нафари инглиз ва 10 нафари немис тилида) тажримон хизмат кўрсатади.\n+ Танлов ғолиблари диплом, ҳайкалча ва пул мукофотлари билан:\n— 1 ўринга (ҳар бир йўналиш бўйича: яккахон ва жамоа) 5000;\n— 2-ўринга (ҳар бир йўналиш бўйича: яккахон ва жамоа)3500;\n— 3-ўринга (ҳар бир йўналиш бўйича: яккахон ва жамоа)2500 АҚШ доллари миқдорида тақдирланишади.\n+ “Бахшичилик санъати энг ёш иштирокчиси”, “Мухлислар эътирофига сазовор бўлган энг яхши иштирокчи”, “Энг яхши чолғу ижрочиси” каби номинациялар бўйича ҳам пул мукофотлари ва махсус дипломлар берилади.\nТэгларбахши рақамларда фестивал\nОлдинги Янги китоблар тақдимоти\nКейинги Муаммолар ҳал этилади


Сув ичаётганингда ақлинг билан ушбу ажойиб сувни мушоҳада қилиб ич. Ушбу суюқ, ранги ҳам ҳиди ҳам йўқ модда ҳақида фикр юритиб ич. Ундаги сифат ажойиб ва ғаройибдир. Чанқаган вақтингда сенинг бу ташналигингни сувдан бошқа нарса қондира олмайди. Кейин томирларингда тер қандай ҳаракатланишини ўйлаб кўр.\nМана шулар ҳақида мушоҳада қиладиган бўлсанг, ушбу сувга қараб туриб ўзингни Аллоҳнинг олдида топасан.\nБир куни Ҳорун ар-Рашиднинг мажлисида солиҳ ва катта уламолардан Товус ал-Кайсоний раҳимаҳулллоҳ ҳам бирга эди. Ҳорун ар-Рашид чанқаб, бир коса сув келтиришларини талаб қилди. Сув келтирилди. Ичишни бошламоқчи бўлганида ҳалиги олим унга: ”Шошманг, эй мўминларнинг амири, сувни ичмай туринг!” деди.\nУ: ”хўп” деди.\nТовус: Айтингчи, агар сиз чанқоғингиз устига мана шу бир коса сувдан тўсилсангиз уни ниманинг эвазига сотиб олган бўлардингиз? деди.\nҲорун: ”Қўлимдаги бор нарсам эвазига”, деди.\nТовус: ”Ош бўлсин, ичаверинг”, деди.\nКейин у ичди. Товус: ”Эй мўминларнинг амири, агар мана шу сув танангиздан чиқиб кетишидан тўсилиб қолса, ниманинг эвазига уни чиқарар эдингиз?” – деди.\nУ: ”Қўлимдаги бор нарсам эвазига”, деди.\nТовус: ”Эй мўминлар амири, бир ҳўплам сув ичишга ҳам етмайдиган мулкда Аллоҳдан қўрқинг”, деди.\nИнсон бу ҳақида ўйласа бир томчи сувнинг ўзида Аллоҳ борлигини кўради. Булутнинг ўзида Аллоҳнинг борлигини кўради. Шамоллар тебратаётган ўсимликларнинг ўзида Аллоҳ азза ва жалланинг борлигини кўради. Турли таомлар ва ҳар хил мевалар, кеча ва кундузнинг алмашинувида Аллоҳ субҳанаҳу ва таолони кўради.\nҚандай қилиб олам инсонни Аллоҳни кўришдан узоқлаштирадиган тўсиқ бўла олади?!\nБу олам Аллоҳнинг белгиларидан бошқа нарса эмас.\nМуҳаммад Саъид Рамазон ал-Бутийнинг суҳбатларидан\n“Кўкча оқтепа” масжиди имом-хатиби\n2853 марта ўқилди\nДругие материалы в этой категории: « Тасаввуфнинг диндаги ўрни, моҳияти ва тизим ўлароқ пайдо бўлиши


Мактабларда янгича таълим - uForum.uz\n31.03.2017 09:32 #1\nЯкинда бир нечта мактабга уртокларимни илтимосига кура фарзандлари укийдиган мактабларга дарсларни кузатгани бордим.\nБаъзи мактабларда янги технология деб мавзуларни болаларга булиб берилган улар дарс утишмокда бу жуда нотугри. Укитувчи нима учун ойлик олаяпти.\nСунгра укитувчидан сурадим нима ахвол бу, уни айтиши буйича уларга янги технологияни шундай тушунтиришган, яъна бир масала уларни дарс ишланма ёзиш ва турли хужжатлар тайёрлашга куп вактлари кетаётганин айтишди.\nЯъна бир масала укувчиларга реферат ва маърузалар, турли расмларни компьютер хоналарга бориб интернетдан чикариб келишини топширик килиб бераяптти. Бу жуда оммалашган. Бола китоб укиш урнига комьютер хоналарда изгиб укитувчи айтган нарсани кидирмокда. Лекин уни укимайди.\nШунинг учун шу реферат еки маъруза, расмларни болани узи кули билан ёзса, чизса, шу маълумотни китобдан узи кидириб топса уша маълумотлар уни хотирасида сакланиб колади. Биринчидан у укийди, куради, ёзади , бу маълумотни хотирада яхши сакланишига ёрдам беради.\nНима булсаям болаларни китоб укишга, уларни китобга кизикишига харакат килиш керак.\nШу масала билан таълим муассасаларидагилар озроккина уйлаб куриш керак , чунки таълим беришдан максад болаларимизни билимли ва тарбияли килиш эмасми.\nМактаблар хар хил когозбозлик билан шугулланмасдан таълим ва тарбия бериш билан шугулланиши керак.\nАна шу реферат, мустакил иш, курс иши, маърузаларни иложи булса кул ёзма куришинишига утиш керак. Бунинг натижаси анча яхши булади.\n31.03.2017 14:02 #2\nБунга мультимедиа, проектор, экспериментлар, лаборатория ишлари, экскурсиялар кирадилар. Лекин оддий мактабларда шунака имкониятлар йук. Янги технологиялар учун хамда яниги фикрлаш, хам янги техникавий воситалар керак.\nуларни дарс ишланма ёзиш ва турли хужжатлар тайёрлашга куп вактлари кетаётганин айтишди\nБу хам жуда тугри. Йилдан йилга хужжатлар купрок ва купрок тулдиришга беришади. Бир дарсга хисоблаб, яна уч соат хужжатларни тулдириш учун вакт керак. Шунинг учун укитувчилар узиники укитиш вазифадан ташкари кераклими керакмасми хужжатлардан чарчаб коляпти ва сифатли таълим беришга вакт хам, куч хам колмаяпти.\nреферат ва маърузалар, турли расмларни компьютер хоналарга бориб интернетдан чикариб келишини топширик килиб бераяптти\nЭски пайтларда компьютер булмаганда, чоп этилган рефератлар жуда яхши булди. Лекин хозир сиз тугри дедингиз, укувчилар китоблар укимаб, бир соатга интернетга бориб, яндекс ёки гуглда мавзуни топиб, принтерда чикаряпти холоз. Узига хеч кандай фойдаси йук. Масалан, мен хозир чоп этилган рефератлар олмаяпман. Нима учун бахо куйяман ? Пул тулаган принтер ишлашгами ?\nПоследний раз редактировалось Andrews; 31.03.2017 в 14:06.\nAbdusalim Nursaidov, gofurov\n31.03.2017 16:28 #3\nяндекс ёки гуглда мавзуни топиб, принтерда чикаряпти холоз\nУзлари кидириб топса майли бориб тайёрини сурашади. Кулда ёзсанг булмайдими деса, укитувчи рухсат бермайди дейишади. У хам майли бир хил мавзулар умуман мактаб дарсликларида йук. Хатто инетда хам топилмайди. Бу укитувчига нимага керак. Баъзи холларда ишланмалар, тест банклари олиб келишни буюришади . Бунга нима дейиш мумкин?\n31.03.2017 18:25 #4\nУкитувчи нима учун ойлик олаяпти.\n??? . Нима деб уйлайсиз? Таълимдан йирокдасиз шекилли?\n01.04.2017 07:36 #5\n07.04.2017 10:20 #6\nБугун 2 укувчи компьютер хонага келишди ва фалончи фандан фалончи мавзуда дарс ишланмаси килиб беринг. Дейишди. Мен Сизлар укувчи Дарс ишланмани укитувчи ёзади дарсга борийла хозир дарс вактида нега мактабга бормайсилардедим. Улар укитувчиси юборишганин айтишди. Ва ёнларидан пул ишлатиб укитувчисига очик дарс ишланмасини чикариб кетишди. Дарс ишланмани олиб кулидан курдим, истаган дарс ишланмани олиб устидаги мавзусини алмаштириб чикариб олишган\nБунга нима дейиш мумкин?\n07.04.2017 11:27 #7\nВсе лентяи (укитувчи хам укувчи хам дангасалар).\nУчителям сваливают "задачу" - сдать конспект открытого урока, просто сдать.\nУкитувчига очик дарс буйича маълумотни топшириш вазифа беришди.\nИм некогда заниматься бесполезной писаниной, потому что всё это пойдёт сначала в шкаф, потом в макулатуру.\nУшбу хужжатлар бефойз булади, чунки уни хеч ким укимаб, ярим йилдан кейин ахлатга ташади.\nПоэтому они дают задание ученикам, чтобы те выполнили работу и получили оценку. А те и рады, легко получить оценку, просто немного потратиться.\nШунинг учун укитувчи талабаларга бу масалани юклаб, улар озгина пул тулаб укитувчига ёрдам ва хизмат, узига осон йули билан яхши бахо етказади.


ИнтерФУТБОЛ :: Ботирали Эргашев йил бошида «Навбаҳор» сафига қўшилиши мумкин эди\nБотирали Эргашев йил бошида «Навбаҳор» сафига қўшилиши мумкин эди\nСуперлига ўйинларининг тез кунларда қайта тикланиши ҳақидаги хабарлар барча мухлисларни тўлқинлантириб юборгани - айни ҳақиқат. Ахир улар миллий футболимизни анча соғинишган ва маҳаллий клубларнинг тарафдорларини тушуниш қийин эмас. Мухлисларнинг футболга ихтисослашган ҳар бир ОАВдан аниқ хабар кутишаётгани, шубҳасиз. Биз эса орзиққан кўнгилларга озгина таскин бериш мақсадида футболчилар билан турли мавзулар юзасидан суҳбатлар уюштиряпмиз. Навбатдаги меҳмонимиз - умидли дарвозабонлардан бири Ботирали Эргашев.\n- Ботирали, суҳбатимизни карантин давридаги машғулотларга оид савол билан бошласак - уйда, якка тартибда шуғулланиш айниқса, дарвозабонлар учун қийинроқ. Хўш, девордан дарвоза ўрнида фойдаланишнинг гашти қандай экан?\n- Амалласа, бўлади (кулади). Ҳамма қатори уйда индивидуал тарзда шуғулланиш билан чекландим. Бу борада укам яқиндан ёрдам берди. Қўлдан келганича ҳаракат қилдим. Лекин жамоавий машғулотлар бошқада, барибир.\n- Ҳуқуқий жиҳатдан Самарқанд «Динамо»сига тегишлисиз, янги мавсумни эса «Қўқон-1912»да ижара келишуви асосида бошладингиз. Бу ўтиш қандай рўй берди?\n- Барчасини клуб раҳбарлари ва мураббийлар билан бафуржа муҳокама қилдик. «Динамо» Про-лигага тушиб кетгани туфайли мутасаддиларга Суперлигада тажриба орттириш ва ўсишни хоҳлашимни тушунтириб, бунга имкон беришларини сўрадим. Якунда икки томон келишувига биноан, «Қўқон-1912»да ижара муддатини ўтайдиган бўлдим.\n- Ўзи бу йил «Динамо» олдига ҳам жиддий вазифа қўйилиши айтилганди.\n- Ҳа, раҳбарлар жамоани дарҳол Суперлигага қайтармоқчилар. Лекин карантин туфайли Про-лига старти ҳам ортга сурилди. Ҳозир турнир қандай тартибда ўтказилиши ҳақида маълумот йўқ. Менимча, барчаси воқеаларнинг қай йўсинда ривожланишига боғлиқ.\n- Агар жамоа олдига Суперлигага қайтиш вазифаси қўйиладиган бўлса, табиийки, кучли футболчилар хизматига эҳтиёж сезилади. Шуни назарда тутиб айтсак, сизни осонгина қўйиб юборишмагандир...\n- Тўғри, аввалига кўнишмади, муҳими, якунда барчаси мен учун ижобий ҳал этилди ва Суперлигада 3-мавсумни бошладим. Ўзи фаолиятимни кучлилар сафида давом эттириб, тажрибамни бойитиб бориш мақсадида эдим. Зеро, элитада ўйнаган футболчининг қуйи лигага тушиб қолиши унинг интилишига салбий таъсир кўрсатади, барибир. Муҳими, «Динамо» мутасаддилари мени тўғри тушунишди ва кетишимга тўсқинлик қилишмади.\n- Агар «Динамо» кейинги йили Суперлигада иштирок этиш ҳуқуқини қўлга киритса, ортга қайтасизми ёки...?\n- Ҳозирдан аниқ гап айтиш қийин, чунки эртага барчаси умуман ўзгариб кетиши мумкин. Ҳуқуқий жиҳатдан ҳамон «Динамо»га тегишлиман. Айтиш керак, самарқандликлар билан тузган шартномам келаси йил ярмида ниҳоясига етади. Лекин клуб мени осонликча қўйиб юбормаса керак. Чунки «Пахтакор»га трансферим учун 500 миллион сўм тўлаганди. Шундай экан, кетиш ҳақида гап кетса, ҳаммаси трансферга боғлиқ бўлса керак.\n- «Динамо»да қисқа вақт ичида жами 55та «сейв» кўрсатдингиз. Иқтидорингизга шубҳа йўқ, лекин бу натижада ҳимоядаги муаммолар таъсири ҳам борми?\n- Эътибор берсак, «Динамо»нинг ўтган йилги таркиби ёш ва Суперлигада катта тажриба тўпламаган футболчилардан тузилганди. Боз устига, сафимизда тажрибалироқ легионер ҳам йўқ эди. Шунга қарамай, биринчи давра ўйинларини катта иштиёқ билан ўтказдик. Фақат мавсумнинг иккинчи қисмида юзага келган турли муаммолар оқибатида барчаси чиппакка кетди. Нафақат ҳимоя, балки бутун жамоа ўйинида яққол камчиликлар кўзга ташланди. Эҳтимол, кўплаб «сейв»лар кўрсатишим ҳимоянинг ёшлардан ташкил топгани билан боғлиқдир, лекин нима бўлишидан қатъий назар, бу ҳам бир натижа.\n- Наманганнинг Поп туманида туғилгансиз. Демак, Қўқон уйингизга нисбатан яқин...\n- Шундай. Самарқандда ўйнаганимда, масофанинг олислиги ҳам маълум қийинчилик туғдирганди. Очиғи, йўл машаққати одамни толиқтириб қўяр экан. Ўзи Самарқандга тўсатдан бориб қолгандим. 2018 йилги фаолиятимдан сўнг ўтган мавсум бошида «Навбаҳор» мени яна ўз таркибига қўшиб олишга ҳаракат қилди. Бироқ ўша пайт ҳуқуқий жиҳатдан «Пахтакор»га тегишли эдим ва икки клуб ўртасида қандайдир келишмовчилик юзага келиб, музокара жараёни натижасиз якунланди. Шундан кейин «Пахтакор» раҳбарияти жамоага кераклигимни айтди, жумладан, бош мураббий Шота Арвеладзе ҳам қолишимни билдирди. Аммо жамоа Эронда ОЧЛ ўйинини ўтказиб қайтгач, Суперлига стартига атиги 2 кун қолган вақтда «Динамо» сафига қўшилишимни, барчаси деярли ҳал этилганини маълум қилишди. Самарқандда ўйин амалиётига эга бўлишим ва Суперлигада фаолиятимни давом эттириш имконияти борлиги учун қарши чиқмадим. Шу ўринда қўшимча - «Динамо»да аввалига ярим йил ижара келишуви асосида ўйнадим, кейин клуб трансфер ҳуқуқимни тўлиқ сотиб олишни хоҳлади. Бу масалада ўзимга мурожаат қилишганида, қарши эмаслигимни айтдим ва трансферим амалга оширилди. Мана, ҳозир Қўқондаман ва уйга қатнаш деярли муаммо эмас. Бу қўшимча қулайлик, албатта.\n- Мамлакатимиз футболида алоҳида ўрин тутадиган «Пахтакор»да ўйнаш кўплаб ёшлар учун орзу саналади. Шунинг баробарида баъзи ҳолатларда бу клубдан кетиш футболчига янги имконият яратиши мумкин...\n- Ўз тажрибамдан келиб чиқиб айтсам, «Пахтакор»да учинчи дарвозабон сифатида юришимга тўғри келиши эҳтимоли катта эди. Бундай пайтда кучли жамоа захирасида амалиётсиз қолишдан кўра, бошқасида тажриба орттирган яхши-ку, тўғрими? Тан оламан, бу масалада молиявий жиҳатдан бироз ютқазиш мумкин, лекин ўйин амалиётисиз топилган пул кимга ҳам татирди?\n- Фикримизга собиқ жамоадошингиз Жасур Яхшибоевнинг бугунги фаолияти ҳам мисол бўла олади. Дейлик, ҳозир «Пахтакор»да қолган умидли футболчилар - Акром Комилов ва Жавоҳир Сиддиқовнинг келажаги кўпчиликни ташвишга солмоқда.\n- Яхшибоев хориж жамоаларида ўйнаш орзуси борлигини сира яширмасди ва мана, мақсадига эришди. Жасурда имконият кенг, буёғига ўз устида тиришқоқлик билан ишлашда давом этса, Беларусь чемпионати унга бошқа кучлироқ лигага ўтиш учун трампилин вазифани ўташи мумкин. Комилов ҳамда Сиддиқовга келсак, ҳар иккиси жиддий жароҳатга йўлиқиб, мураккаб жарроҳлик амалиётини бошдан кечирди. Бундай жароҳатлардан кейин тикланиш кўп вақт талаб этади. Шахсан ўзим ҳам оғир жароҳатга йўлиққанман ва уларнинг ҳолатини яхши тушунаман. Ҳозир шуни ишонч билан айтишим мумкинки, Акром ҳам, Жавоҳир ҳам ҳали ўз сўзларини айтишади ва «Пахтакор»да ўз жойларини топишади. Чунки уларда ички потенциал юқори.\n- «Навбаҳор» дарвозабони Ўткир Юсуповга йилдан-йилга қизиқиш кучаймоқда. Унинг келаси йили ҳам жамоада қолишини ҳеч ким аниқ айтолмайди. Эҳтимол, кейинги мавсум Наманганга қайтишингизга имконият пайдо бўлар...\n- Очиғи, «Навбаҳор»га шу йилнинг ўзидаёқ қайтишим мумкин эди. Бироқ «Динамо» ҳамда «Навбаҳор» мутасаддилари трансфер суммаси юзасидан келишолмадилар. Тан олиш керак, ўртада чиндан ҳам, катта сумма турганди. Қолаверса, «Навбаҳор»дан ташқари, АГМК ва «Бунёдкор»дан ҳам жиддий таклиф тушди. Бироқ ихтиёр ўзимда эмаслиги боис, самарқандликларнинг қандай қарорга келишларини кутишдан ўзга чорам йўқ эди ва якунда «Қўқон-1912»га ижара келишуви асосида ўтишим ойдинлашди.\n- Ўзбекистон U-23 термаси сафида Осиё чемпиони бўлган футболчи сифатида айтингчи, бу гал олимпия жамоамизга 2 йил олдинги мувафаққиятни такрорлаш учун айнан нима етишмади?\n- Аслида олимпия термаси янада кучайган ва етарлича шаклланган футболчилардан ташкил топганди. Турнир давомида кўрдик, йигитлар Олимпиадага йўлланма олиш мақсадида борларини бериб ўйнашди. Ҳозир мувафаққиятсизлик сабаби қидирилса, кўплаб жиҳатлар келиб чиқаверади. Келинг, яхшиси, шу омадсизлик замирида ҳам бизни қувонтирадиган ҳикмат борлигига умид қилайлик. Ахир биз чемпион бўлган вақт миллий жамоамиз жаҳон чемпионатига чиқолмаган, аксарият мухлислар футболдан совиган даврга тўғри келганди. Хуллас, кўпчилик учун кутилмаган ҳолатда Осиё чемпиони мақомига эришганимиз ўзбек футболига нисбатан муҳаббат қайта оловланишига туртки берганди. Яна нима дердим, кўплашиб умид қилайликки, олимпия термасининг омадсизлиги замирида бир ҳикмат бўлиб, Аллоҳим бизга ниҳоят, Олимпиададан ҳам муҳимроқ саналган мусобақа - халқимиз орзиқиб кутаётган мундиал йўлланмасини инъом этсин. Зеро, Ўзи беришни хоҳласа, ҳеч гап эмас, тўғрими?


Микляев: Гуруҳимизда “Ал Аҳли” бошқалардан кучли кўринмоқда\n13 декабрь, 2016, 15:12\nБугун Осиё чемпионлар лигаси-2017 гуруҳ босқичига қуръа ташланди ва "Локомотив"нинг рақиблари маълум бўлди. Қуръа борасида "Локомотив" бош мураббийи Андрей Микляев ўз фикрларини билдирди. Бу ҳақда клуб расмий сайти хабар бермоқда.\n- Гуруҳ биз кутгандек бўлди дея оламан. Қуръа натижаларидан кўнглим тўлди. Ўтган мавсум биз учун омадли келди. Осиё чемпионлар лигасида яхши ўйин кўрсатдик. Мавсум сўнггида Ўзбекистон Кубоги ва чемпионликни қўлга киритдик. Кейинги мавсумда ҳам яхши натижаларни қўлга киритишга ҳаракат қиламиз.\nРақиблар ҳақида гапирадиган бўлсам, “Ал Аҳли” бошқалардан кучли кўринмоқда. Бошқа клубларнинг ҳозирги ҳолати қандайлигини гуруҳ босқичи бошлангунга қадар ўрганиб чиқамиз. Биз рақиблардан қўрқмаймиз. Улар биздан қўрқсин, - дейди "Локо" устози.


ЭЗГУЛИККА ЭШ ИШЛАР – Сирдарё вилояти касаба уюшмалари ташкилотлари бирлашмаси Кенгаши\nМамлакатимизда муносиб меҳнат шароитини яратиш, аҳолини кучли ижтимоий ҳимоя қилишга катта эътибор қаратилмоқда. Бу жараёнда касаба уюшмалари ҳам фаол иштирок этмоқда.\nХусусан, жорий йилнинг ўтган фурсатида Мажбурий ижро бюроси Сирдарё вилоят бошқармаси бирлашган касаба уюшма қўмитаси томонидан бир қатор хайрли ишлар амалга оширилди. Бюронинг Ховос туман бўлими давлат инспектори Ғулом Убайтовнинг соғлиғида жиддий ўзгариш кузатилиб, иккала буйракда поликестоз ташхиси қўйилди. Жиддий жаррохлик амалиёти зарурати пайдо бўлганлиги маълум бўлгач, бирлашган касаба уюшма қўмитаси маблағлари хисобидан 2 миллион сўм моддий ёрдам ажратилди.\nАъзоликдаги 5 нафар ходимга моддий ёрдам кўрсатилиб, бунинг учун 2 миллион 600 минг сўмлик моддий ёрдам пули ажратилди.\nШунингдек, юртимизда “COVID-19” пандемиясига қарши курашишда олиб борилаётган ишларда касаба уюшмаси ҳам ўзининг ҳиссасини қўшди. Ховос тумани 9- умумтаълим мактаб бошлангич синфининг 300 нафар ўқувчиларига бирлашган касаба уюшмаси маблағлари ҳисобидан 8 хил турдаги озиқ-овқат маҳсулотлари харид қилинди.\nХодимларнинг ижтимоий-иқтисодий ва ҳуқуқий ҳимоясида касаба уюшмаси қўмитаси фаоллик кўрсатиши, ўз навбатида ташаббуслар билан чиқиши барча аъзоларда дахлдорлик туйғусини шакллантиради. Бу эса навбатдаги эзгу ишларга ундайди.\nКасаба уюшмаси Гулистон шаҳар кенгаши раиси\n← ҚАЛБЛАРГА ЭЗГУЛИК, РЎЗҒОРГА ДАРОМАД ИНДИ\nДАСТЛАБКИ ИЛИҚ ТААССУРОТ →\n21/08/2017 sirdaryo БАЙРАМ АРАФАСИДА САЁҲАТda fikr bildirishni o'chirish\n01/04/2016 sirdaryo Сирдарё вилоятида 2016 йилда чорвачиликда ресурстежамкор технологияларни қўллаш бўйича Тавсияларda fikr bildirishni o'chirish


Нурмуҳамедов буюк жангчи эмас – Емельяненко | Qalampir.uz\nСпорт\t26 Октябрь 2020 11:42 35617\nРоссиялик ММА жангчиси Александр Емельяненко енгил вазн тоифасида UFC чемпиони Ҳабиб Нурмуҳамедовни энг буюк жангчи деб тан олишдан бош тортди. Бу ҳақда “ВсеПроСпорт” нашри ёзмоқда.\n“Нурмуҳамедов чемпионлик камарини бир неча бор ҳимоя қилиб, барчага шунчаки чемпион эмаслигини исботлади. Аммо уни UFC’нинг энг буюк жангчиси, деб аташ мумкин эмас. Чунки бир нечта тоифадаги камарларга эгалик қилганлар ва оғир вазн тоифаларини ҳимоя қилганлар ҳам бор. Ҳабиб Нурмуҳамедов шунчаки яхши жангчи”, деди Емельяненко.\nСпортчи, шунингдек, америкалик Жастин Гэтже билан сўнгги жангдан сўнг Нурмуҳамедовнинг профессионал фаолиятини якунлаш тўғрисидаги қарори ҳақида ҳам ўз фикрлари билан ўртоқлашди.\n“Агар мен унинг ўрнида бўлганимда, шошилмасдан, яхшилаб ўйлаб, онам билан маслаҳатлашиб олар эдим. Ҳеч бўлмаганда 30 тагача жанг ўтказ, яна бир бор чемпионликни ҳимоя қил. Назаримда, у кетишини жуда эрта эълон қилганга ўхшайди. Эҳтимол, у кетмайди ва яна бир оз курашади. Бу қизишиб турганда айтилган сўзлар эди”, деди Емельяненко.\nНурмуҳамедовнинг ғалабаси ҳақида турли машҳур спортчилар, жумладан, “Ювентус” футбол жамоаси ҳужумчиси Криштиану Роналду ва ММА бўйича ирландиялик жангчи Конор Макгрегорлар ҳам ўз фикрини билдирган эди.\nЭслатиб ўтамиз, 24 октябрь куни Абу-Дабидаги (БАА) “Жанглар ороли”да ўтказилган UFC 254 мусобақасида россиялик Ҳабиб Нурмуҳамедов америкалик Жастин Гэтжи куч синашди ва 2-раунддаёқ ғолиб бўлди.\nҲабиб Нурмуҳамедов Александр Емельяненко\n12 Апрель 12:12 34279\n11 Апрель 18:04 34030\n12 Апрель 16:27 23468\n12 Апрель 09:13 21494\n11 Апрель 12:17 20781


ВАТАН ТИНЧЛИГИГА МАСЪУЛМИЗ — Zamaxshariy.uz\nМуқаддас динимизда Ватанга бўлган муҳаббат, хусусан истиқлол неъматини ошкора гапириш, бу ҳақда шеър ва бошқа ижодий чиқишлар қилишнинг ҳукми ҳам умумий ва баъзи хос далил ва қоидалар ичида қониқарли тарзда баён қилинган, десак хато қилмаган бўламиз. Аллоҳ таоло\nИбн Абу Хотам Муқсимдан шундай ривоят қилди: (расулуллоҳнинг набиралари) Ҳасан ибн Али ибн Абу толиб розияллоҳу анҳумони бир куни учратиб қолдим ва сўрадим: -Менга Аллоҳ таолонинг “ Ва аммо, Роббинг неъматлари ҳақида сўзла” оятини тушунтириб берсангиз?. – У киши дедилар: “Мўмин киши солиҳ ва гўзал амал қилиб буни аҳли байтига гапириб беришидир”. Ибн Абу Хотам эса ул зотнинг “Агар бирор яхшиликка эришсанг уни атрофингдаги дўст-у биродарларинга гапириб бер” деб изоҳлаганларини ривоят қилган.(Руҳ ул-маъони. Аллома Олусий).\nИнсон ўз Ватанига муҳаббатли, садоқатли бўлиши ҳам алоҳида бир неъматдир. Туғилиб ўсган она Ватанимизни севиш, уни ободлиги йўлида жонфидолик қилиш эса мўминлик муқтазоларидан биридир. Қалбимизнинг тўридан жой олган Ватанимизга нисбатан инжа туйғуларимизни эса атрофимиздаги дўстларимизга, талабаларимизга, фарзандларимизга гапириш эса шариат талабларидан бири – шукрони неъмат экан. Зотан бу неъматларни гапириш билан ҳам Аллоҳга шукр қилган бўламиз, қолаверса, тингловчилар қалбига Ватанларига нисбатан меҳр-муҳаббат, садоқат уруғини экамиз. Ватан, истиқлол неъматларини гапирмаслик, яшириш эса бу неъматларни билмаслик қадрига етмаслик, куфрони неъмат деб баҳоланади. Шукрона неъмат айни ўша неъматнинг зиёда бўлишига сабаб бўлса, куфрона неъмат айни ўша неъматнинг заволига хизмат қилади.\nNext Post:ҚАРИНДОШЛИК АЛОҚАЛАРИНИ МУСТАҲКАМЛАЙЛИК


Жаҳонгир Отажонов дуэт айтишни истаган ва таклифини рад этган хонандалари кимлигини маълум қилди - Darakchi\nШОУ-БИЗНЕС 07.10.2016, 12:47\nТеглар: Хонанда, Мусиқа, Шоу-бизнес, Дуэт\nХонанда Жаҳонгир Отажонов 28-29 октябрь кунлари “Истиқлол” санъат саройида тақдим этиладиган “Куз гуллари” номли концерт дастури олдидан матбуот анжумани ўтказгани ҳақида хабар бергандик.\n“Тўғриси дуэт ким билан айта олишимни билмайман. Ижодкор дуэт айтишни истайди албатта, аммо бунинг учун дуэт айтаётган икки санъаткор бир-бирини ҳис қила билиши керак. Айрим санъаткорлардан дуэт куйаш таклифлари ҳам тушган. Масалан, менга Шаҳзода дуэт куйлашни таклиф қилганини айтишганди. Бироқ унинг ижод қилаётган жанри билан меники бир-биридан тамомила фарқ қилади, дуэт чиройли чиқмасди деган хулосага келдим. Тўғри, у мендан машҳурроқ, эҳтимол у билан қўшиқ айтсам рейтингим кўтариларди, лекин санъаткор бунинг учун ижод қилмайдику. Шу сабабдан мен бу таклифга жавоб бера олмадим.\nУндан аввал ўзим Феруза Жуманиёзовага дуэт куйлаш таклифи билан чиққанман, бироқ “ашулангни эштиб кўрай” деган жавобдан сўнг айтмадим. Севара Назархонга ҳам Хивада бирга гастролда бўлган чоғимизда дуэт куйлашни таклиф қилганндим... Аммо у билан ҳам йўналишимиз тўғри келмайди.


Мирзоҳид Ғофуров: “Насаф” билан ўйиндаги дуранг мағлубиятдан ҳам ошиб тушди” - PFС "Navbahor"\nМирзоҳид Ғофуров: “Насаф” билан ўйиндаги дуранг мағлубиятдан ҳам ошиб тушди”\n“Навбаҳор” жамоасининг етакчиларидан бири Мирзоҳид Ғофуров бир қатор масалаларда ўз фикрлари билан ўртоқлашди.\n“Навбаҳор” клуби ушбу мавсумни ўзи истаган даражада ўтказа олмаётгани ҳеч кимга сир бўлмаса керак. Лекин жамоа таркибида тажрибали ўйинчилар ҳам етарлича. Боз устига маҳаллий футболчиларнинг бир неча йил мобайнида “Навбаҳор” учун тўп суриб келишаётганини ҳам айтиш жоиз. Масалан, наманганлик ярим ҳимоячи Мирзоҳид Ғофуров “Навбаҳор” учун қўлидан келганича фойда келтиришга ҳаракат қилмоқда. Лекин доим ҳам ўйлаган режалар амалга ошавермайди. Биз эса жамоа етакчиларидан бири бўлган Мирзоҳид Ғофуров билан “Навбаҳор”нинг жорий мавсумдаги иштироки борасида мулоқотда бўлдик. Бу борада у бир қатор масалалар бўйича ўз фикрларини билдирди. Шу билан бирга охирги турда “Насаф”га қарши кечган беллашувда тайёр ғалабанинг нима учун қўлдан чиқариб юборилгани тўғрисида ҳам тўхталди.\n“Навбаҳор”нинг жорий мавсумдаги иштироки ҳақида\n- Бу йилги мавсумни катта мақсадлар билан бошлагандик. Лекин омадсизликка кўпроқ дуч келиб қолдик. Бунинг устига биринчи давра охирларида кутилмаганда мураббий алмаштирилди. Унинг ўрнига келган мутахассисда эса вақт кам эди. Ҳар қандай мураббийга ҳам ўзини кўрсатиши ва натижа қайд этиши учун барибир вақт керак бўлади. Айниқса, исталган мураббий жамоага ўзининг тушунча ва фалсафаларини уқтириши учун ҳам вақт талаб этилади. Деян Журжевич ҳам вазиятни ўнглашга қўлимдан келганича ҳаракат қиламан, аммо мен учун вақт жуда кам бўлиб қолди, деб гапирарди. Хуллас, янги мураббийнинг услубига киришиб улгурмасимиздан иккинчи давра бошланиб кетди. Натижада яна кетма-кет омадсизликка юз тутдик ва очколар йўқотдик. Уч йилдан бери “Навбаҳор”да ўйнаётган бўлсам, ҳали бирин-кетин ўз майдонимизда икки марта ютқазмагандик. Аммо бу йилги мавсумда шундай ҳолат юз берди. Мағлубиятлар бўлавергач, мухлислар олдинги мураббийни қайтаришни талаб қила бошлашди. Натижа яхши бўлмаётгани ва ишқибозларнинг талабларини инобатга олган ҳолда, ҳали имкониятлар камайиб кетмасидан олдин Андрей Канчельскис қайтарилди. Биз икки-уч ой ичида иккита мураббийнинг турли услубларидан чиқиб, яна ўша услубларга қайтиш жараёнини бошимиздан ўтказдик. Масалан, Канчельскис иккинчи давра учун бошқача трансфер ва йиғинларни режалаштирганди. Журжевич эса ўзининг услубига мос келадиган ўйинчиларни олган. Канчельскис қайтганидан кейин олдингисининг услуби унга тўғри келмасди. Бунинг натижасида барибир омадсиз ўйинлар бироз бўлса-да, давом этиб келмоқда. Мағлубият бўлмаса-да, дуранглар кўпайиб кетяпти. Мавсум ҳам ўз поёнига етиб қолмоқда. Шунга қарамай, мураббий барибир охиригача курашишимизни тайинлаб келмоқда.\n- Ҳаммаси майлику-я, лекин ўз майдонимизда “Насаф” билан ўйиннинг охирги 10-15 сониясида ўз дарвозамиздан тўп ўтказиб юбориб, тайёр ғалабани қўлдан чиқариб юборганимиздан кейин қаттиқ тушкунликка тушиб қолдик. Масалан, ўзимни оладиган бўлсам, орадан қанча вақт ўтган бўлса-да, ҳалигача ўша баҳсни унута олмаяпман. Ўйлашимча, ўша баҳс бу йилги мавсумдаги энг аламли ўйинимиз бўлди. Ҳаттоки, мағлубиятдан ҳам ўтиб тушди. Жуда алам қиладиган бўлди.\nНима учун “Насаф”га қарши ўйинда ғалаба қўлдан чиқарилди?\n- Яна ўша омадсизлик панд берди. 1:0 ҳисобида ютаётганимиз учун балки ғалабани эрта нишонлашни бошлаб юборгандирмиз. Ҳаттоки, ҳакам томонидан қўшиб берилган дақиқаларнинг охиргисида мухлислар хам “Навбаҳор” ютди деб ўйлаб, стадиондан чиқиб кетишган экан. Биз ҳам ғалабамизга ишониб қолгандик. Лекин футболда барибир охирги сонияларгача вазият ўзгариб кетиши мумкинлиги яна бир бор исботини топди. Ўйин ҳакамнинг охирги ҳуштаги чалингунига қадар бўлади. Канчельскис доим бизга футбол 90 дақиқа ва қўшимча вақтлари билан бўлади деб гапиради. Кўп ҳолларда охирги дақиқалар ҳам ҳал қилувчи аҳамият касб этади. Шунинг учун футболни сўнгги сонияларга қадар ўйнаш керак деб кўп айтарди. Унинг бу сўзлари ўз исботини топди. Ўша баҳсда биз ҳам, мухлисларимиз ҳам ғалабамизга ишонгандик. Фақат ўша охирги сонияларда бироз мувозанатни йўқотганимиз қимматга тушди. Мен учун ўша учрашув ва ундаги дуранг натижа мағлубиятлардан ҳам ўтиб тушди.\nКанчельскис доим “МЮ”нинг ўйинларини кўрсатадими?\n- Ҳар доим эмас-ку, аммо керакли пайтларда мураббий бизга “Манчестер Юнайтед” ижросидаги ўйинларни кўрсатади. Айниқса, айрим вазиятлардаги эпизодларни бизга намойиш этиб, бунинг ўйинимизга ўхшаш жиҳатларини тушунтириб, нима қилиш кераклигимизни уқтиради. Шунинг учун футболни охиригача ўйнаш керак деб айтади. Айниқса, “Манчестер Юнайтед”нинг охирги 10 дақиқада керакли голлар уриб ютиб кетган вазиятларини бизга кўрсатади. Баъзида эса нимага жамоа биринчи бўлимда унчалик ўйнай олмаётгани муҳокама қилинади. Лекин шуни ҳам унутмаслик керакки, рақиб ҳам бундай пайтда тайёр бўлади. Жамоанинг ҳақиқий кучи, ўйинга тайёр ёки тайёр эмаслиги баҳснинг охирги 30 дақиқасида билинади. Унгача эса ҳамма клуб тайёрлигини айтади. Хуллас, мураббийимиз бизга мана шундай жиҳатларни айтиб ўргатиб туради.\nМанба: Sports.uz сайти.


Ўрик меваларини қуритиш технологиялари | AGRO-OLAM.UZ\nБош саҳифа Фойдали Ўрик меваларини қуритиш технологиялари\nЎзбeкистонда ўрик асосан мeвасини янгилигида истeъмол қилиш, қуритиш ва консервалаш учун экилади. Қуритиш икки хил: табиий ва сунъий йўл\nбилан олиб борилади. Маҳсулотларни очиқ ҳавода сувсизлантириш табиий қуритиш дейилади. Бу жараён узоқ вақт давом этади.\nСақлаш ва қуритиш жараёнида маҳсулотларни қорайишдан ҳимоялаш учун сульфитация қилинади. Маҳсулотларни сульфитация қилиш учун 0,1-0,5% ли натрий сульфит (Nа2SO3), натрий бисульфит (NаHSO3) ёки натрий пиросульфит (Nа2S2O5) эритмаларига 2-3 минут давомида ботирилади. Маҳсулотлар сульфитация қилинганда рангги ва аскорбин кислота миқдори яхши сақланади.\nТуршак тайёрлаш. Туршак — данаги билан қуритилган ўрикдир. Туршакни қуритиш — ҳосилни узиш, ташиш, сақлаш, навларга ажратиш, калибровка қилиш, ювиш, қайноқ сувга ботириб олиш, дудлаш, қуритиш, намини бараварлаш, идишларга жойлаш ва сақлашдан иборат. Ўрик, ўз навига хос ранг ва шаклга кирган, эти етарли даражада тиғиз бўлган даврда узилади. Очиқ жойда қуритиш 3-4 кун давом этади. Кейин ўрик сояга олиниб штабелларга тахланади. Шу ҳолда яна бир неча кун қуритилади. Ҳаммаси бўлиб қуритиш 8-10 кун давом этади. Меваси бир текис қуриб,\nпўсти ажралмайдиган бўлганда қуритиш тугалланади. Сиқилиб бир-бирига ёпишиб қолган мевалар осонгина ажралади. Аммо подносда меваларни бир текисда қуритиб бўлмайди. Туршакнинг 75-80% ида намлик 15-17% ни ташкил қилса, у обдон қуриган бўлади.\nҲозир ҳам қайноқ сувга пишиб олиш, дудлаш, сояда қуритиш каби усуллардан фойдаланмаган ҳолда туршак, қайса ва курага тайёрланмоқда. Аммо\nбундай маҳсулот жигарранг ва қорамтир бўлади.\nТомчилатиб суғориш усулининг ўзига хос хусусиятлари ва афзалликлари\nАнжир мавсуми: меванинг фойдали ва зарарли томонлари


Қозоғистон президенти тўнғич қизининг номзоди депутатликка илгари сурилди - BBC News O'zbek\nImage caption Дариға Назарбоева яқинда отасининг шарафига қўйилган ҳайкалнинг очилиш маросимида ҳам иштирок этганди\nДариға Назарбоева Қозоғистондаги бўлажак парламент сайловларида президент Нурсултон Назарбоевнинг "Нур Отан" партиясидан иштирок этувчи номзодлар рўйхатига киритилди.\nҚозоғистон оммавий-ахборот воситаларига кўра, энди 127 номзоддан иборат рўйхат кўриб чиқиши учун партиянинг сиёсий кенгаши ихтиёрига ҳавола этилади.\nМамлакат парламенти қуйи палатасига сайловлар муддатидан илгари уюштирилмоқда. Янги сайловлар келаси йилнинг январ ойига режаланган.\nЯқинда депутатлар янги йилда юз бериши кутилаётган глобал иқтисодий инқироз Қозоғистонни ҳам четлаб ўтмаслигини сабаб қилиб келтириб, президент Назарбоевдан парламентни тарқатиб юборишини сўрашганди.\nЧунки, Қозоғистон қонунчилигига мувофиқ, сайлов натижалари қандай бўлишидан қатъиназар, мамлакат парламентининг кўппартиявий бўлиши кўзда тутилган.\nВакиллар эса, ушбу жараённи ортга сурмасликни исташади.\nБунинг ортидан, Қозоғистон президенти 16 ноябр куни мамлакат парламентини тарқатиб юбориш қарорига келганди.\nАйрим фаразларга кўра эса, расмийлар парламент қуйи палатасига яна бир партияни киритиш истагидалар.\nЧунки бундан аввалги сайловлар натижаларига мувофиқ, вакилларнинг барчаси бошқарувдаги партия аъзоларидан ташкил топишганди.\nАммо кўзда тутилаётган "Ак жол" партиясига ҳам собиқ нур отанчи Азат Перуашев бошчилик қилади.\nҚозоғистонлик айрим сиёсатшуносларга кўра эса, янги парламент сайловлари президент Назарбоевнинг ўзига сиёсий ворис тайёрлаш йўлидаги яна бир қадами ҳам бўлиши мумкин.\nЧунки мамлакат конституциясига мувофиқ, президентга расман фақат уч киши, яъни Сенат, Мажлис раислари ва Бош вазир ворислик қила олишади.\n"Президент Назарбоевнинг ўзи томонидан тайин этилгани, бунинг устига ёши анча жойга бориб қолгани учун сенат раиси бундай қилмаса керак. Агар депутат этиб сайланса, парламентдаги энг йирик сиёсий фракция аъзоси сифатида Дариға Назарбоева Мажлис раиси бўла олади. Аммо, айни ўринда шуни ҳам назарда тутиш жоизки, Дариға оилавий сулола, деб кўрмасликлари учун, сиёсий ворисликдан воз кечиши эҳтимоли ҳам йўқ эмас. Шунда ягона ворис бўлажак Бош вазир бўлиши мумкин", дейди маҳаллий сиёсатшунос Қанот Берентаев.\nУнинг айтишича, Дариға Назарбоева учун ҳокимиятдан кўра, Қозоғистоннинг обрўси муҳимроқ бўлиб чиқиши мумкин.\nДариға Назарбоева бундан аввал "Асар" партиясига раҳбарлик қилган.\nАммо кейинчалик унинг партияси отаси бошчилик қилувчи "Нур Отан" партиясига қўшилиб кетган.\nАйни ўринда шуни ҳам таъкидлаш керакки, Қозоғистон президентининг тўнғич қизи жорий пайтда отасининг жамғармасига раислик қилади.\nАйрим кузатувчилар эса, жорий йил Қозоғистонда оғир йиллардан бири бўлгани, қийин иқтисодий шароит туфайли суиқасд ҳоллари кўпайгани, бир қатор террорчилик амаллари содир этилганини назарда тутиб, бўлажак парламент сайловлари аҳолини ушбу муаммолардан вақтинчалик бўлса-да, чалғитиш учун қилинаётган иш, дейишади.\nҚозоғистон парламенти 2008 йилда сайланган, кейинги сайловлар 2012 йилнинг июль ойида бўлиши режаланган эди.


Қирғизистон президенти истеъфога чиқди – КУН УЗ\nГлавная / Жамият / Қирғизистон президенти истеъфога чиқди\nanvarj63 1 week ago\tЖамият Comments Off on Қирғизистон президенти истеъфога чиқди 3 Показы\n«Президентнинг истеъфоси – халқ талаби. Бугун мен президентнинг олдига кираман, биз бу масалани ҳал қиламиз», – деганди Жапаров журналистларга.\n«Сооронбай Жээнбеков яна бир бор ҳозирда президент лавозимини тарк этишга ҳақли эмаслигини таъкидлаб ўтди, чунки бу давлатга зарар келтирадиган воқеалар ривожига олиб келиши мумкин», – дейилган унинг баёнотида.\nЖээнбеков истеъфо ҳақидаги баёнотида яна бир бор ўйлаб кўрганини айтиб ўтган: «Афсуски, тажовуз сусаймаяпти, зудлик билан истеъфога чиқишим ҳақида талаб давом этмоқда. Ҳозирги вазият икки томонлама зиддиятга яқин. Бир томондан – намойишчилар, бошқа томондан – ҳуқуқни муҳофаза қилиш идоралари. Ҳарбий хизматчилар ва ҳуқуқни муҳофаза қилиш идоралари давлат қароргоҳини ҳимоя қилиш учун қурол ишлатиши шарт ҳисобланади. Бундай ҳолда, қон тўкилади, бу муқаррар. Иккала томонни ҳам фитналарга берилмасликка чақираман».\nЖээнбековни уч йил муқаддам – 2017 йилнинг 15 октябрида президент этиб сайлашганди. Sputnik Қирғизистон маълумотида қайд этилишича, ушбу мамлакатнинг барча президентлари 61 ёшида истеъфо берган, Жээнбеков бешинчиси бўлди.\nПред. Олмалиқ шаҳри ҳокими ишдан олинди\nСледующая Билл Гейтс коронавирус билан боғлиқ вазият янада ёмонлашиши тўғрисида огоҳлантирди


Франция президенти Жак Ширак миллий хавфсизлик хизмати ходимлари бошлиқлари билан 10чи кун давом этаëтган тартибсизликларни тўхтатиш учун фавқулотда йиғин ташкил этди.\nБундай йиғилишлар ўта фавқулотда холатларда ўтказилиб¸ сўнггиси 7 июл куни Лондонда юз берган террор ҳужумида уюштирилган эди.\nФранциянинг Париж ва бошқа шаҳарларида тартибсизликларнинг 10чи куни давом этмоқда.\nИчки Ишлар вазирлигига кўра¸ тунда ёшлар 1300 яқин автомашинани ёқиб юборган. Бир неча биноларга ўт қўйган.\nТартибсизликлар олдини олиш учун 2 ярим мингга яқин полиция ходими жалб этилган.\nҲужумларда гумон этиб 200 га яқин одам хибсга олинган. Ўн кун аввал Парижда бошланган тартибсизликлар, эндиликда Марсель, Ницца, Тулуза, Руан, Лилль шаҳарлари бўйлаб ёйилган.\nТалон-тарожлар асосан Франциянинг араб ва африкаликлар яшовчи камбағал мавзеларида рўй бермоқда.


Болани неча ёшдан мактабга берган маъқул? » Фаровон юрт\nБолани неча ёшдан мактабга берган маъқул?\nБу савол кўп йиллардан бери мутахассислар ва аҳоли ўртасида мунозараталаб масалалардан бири бўлиб келмоқда. Кимдир агар болада иқтидор етарли бўлса, 6 ёш ва ундан ҳам эртароқ мактабга берса бўлади дейди. Бошқа бировлар эса, боланинг 7 ёшга тўлиб боришини афзалроқ билишади.\nТажрибадан келиб чиқиб шуни айтиш мумкинки, олти ёшли бола етти ёшли болаларга нисбатан мактаб муҳити ва таълимга мослашиши қийин кечади. Тўғри, кўп ҳолларда олти ёшда мактабга келган болалар бошқа синфдошларига қараганда аълочи эканликлари намоён бўлади. Аммо масалага бир томонлама ёндашиш нотўғридир. Психологларнинг фикрича, бола 7–8 ёшида 40-45 дақиқалик дарс машғулотида ўтиришга тайёр бўлар экан. Олти ёшли бола ўқиш жараёнида зоҳиран бошқа ўқувчилардан кўра дарсни тез ўзлаштирса-да, унинг ички дунёсида таълимга мослашишда кечадиган зўриқиш кучли бўлар экан.\n1-синфлар асосан биринчи сменада ўқишади. Бу эса, болаларнинг уйқудан эрта уйғонишини талаб этади. Олти ёшли болалар уйқунинг кам бўлишидан азият чекса, иштаҳанинг уйғониб улгурмаслиги оқибатида етарлича нонушта қилмаслиги, уларда камқонликнинг содир бўлишига олиб келади.\nМутахассислар таъкидлашича, тиббий жиҳатдан соғлом болада мактабга ижтимоий психологик тайёрлик даражаси, диққати, кўриш қобилияти, мантиқий тафаккури, кичик қўл моторикаси, хотираси, математик ва фазовий тасаввурлари, оғзаки нутқи, илк ўқув мотивлари шаклланган бўлиши керак. Шунингдек, шакл, элемент, ёзувларни худди ўзидай қилиб кўчиришни билиши, ўқиб берилган 10-12 та сўзни эсда сақлаб такрорлаши, расм асосида мантиқий ҳикоя туза олиши, предметларни кўп ё озлиги, сонларнинг катта-кичиклигини, предметларни гуруҳлаштириш, умумлаштириш, таққослашни ҳамда қисмлардан бутун ясашни билиши керак. Агар бола берилган расм асосида мантиқли ҳикоя туза олмаса, ўқиб берилган сўзларни эсида сақлаб қолмаса ва бошқа шу кабиларга тайёр бўлмаса, бу боланинг мактабга чиққан пайтида ўқиш ва ёзишни яхши ўзлаштира олмаслигига, ақлий ишчанлигининг пасайишига, ўқитувчи томонидан берилган топшириқларни бажаришда қийналишига олиб келади. Бунинг натижасида болада стресс, тажовузкорлик, инжиқлик, уйқусизлик, иштаҳанинг йўқолиши, жисмоний ривожланишдаги камчиликлар, бўй ўсишининг орқада қолиши ҳолатлари кузатилади.\nЮқоридаги муаммолар асосан 6 ёшдан мактабга қабул қилинган болаларда кўпроқ учрайди. 1-синфга қабул қилинган ҳар бир ўқувчининг таълимга, синф жамоасига мослашиши муҳим даврни талаб этар экан, бу жараёнда бошланғич таълим ўқитувчиси ўта синчков ва эътиборли бўлиши шарт. Олти ёшли ўқувчилар билан кечадиган қатор муаммолар ўқитувчининг улар билан кўпроқ шуғулланишига, вақт тақсимоти ўзгаришларига олиб келади.\nАзиз ота-оналар! Жондан азиз, кўзингиз қорачиғи бўлган болаларингизни 6 ёшдан мактабга берманг! Болажонларнинг мурғак вужудига юксак масъулиятни юклаб, уларнинг руҳиятида салбий ўзгаришлар содир бўлишига сабабчи бўлиб қолманг! Зеро, нурафшон келажакни жисмонан ва маънан соғлом авлод қуражак!\nТошкент шаҳридаги 23-умумтаълим мактаби бошланғич синф ўқитувчиси.\nAdmin. Жойлаштирган санаси: 26-11-2020, 11:57\nАсосий сахифа » "Фаровон юрт" газетаси » Болани неча ёшдан мактабга берган маъқул?


Касаллик ҳақида блиц савол-жавоблар — silning-davosi-bor.uz\nШарқнинг буюк табиби Абу Али ибн Сино ўз асарларидан бирида сил касаллига қуйидагича таъриф берган. “Сил – бу юқумли касаллик, уни соғлом одамлардан ажратиш керак, бу касаллик билан иқтисодий жиҳатдан ночор инсонлар кўпроқ касалланадилар”.\nҲақиқатан ҳам сил касаллиги инсоният билан бирга яшаб, унинг соғлом ҳаёт кечиришига кўпроқ тўсиқ бўлиш эҳтимоли катта бўлган юқумли касалликлардан биридир. Лекин касаллик билан оғриган бемор учун ҳаёт тугаб қолмайди. Фақатгина аҳолимиз ўртасида ушбу касаллик тўғрида тиббий малака ва билим кўникмаларини янада оширишимиз, ўз вақтида соғилиғимизни назорат қилиб боришга одатланишимиз лозим. Бу борада USAID ташкилотининг Project HOPE лойиҳаси кўмагида вилоят ва туманлардаги фтизиатр ва пульмонолог шифокорларнинг малакасини оширишга қаратилаётган эътибор, ушбу касалликни даволашга ихтисослашган касалхоналарни техник таъминоти ҳамда юртдошларимизнинг сил касаллиги ҳақидаги билим ва кўникмаларини ошириш мақсадида ташкил этилиб келинаётган ўқув семинарлари, акция ва ижтимоий лойиҳалар ҳамда мазкур жараёнда оммавий ахборот воситаларининг фаоллиги муҳим аҳамият касб этмоқда. Мазкур амалий вазифаларни узвий давоми сифатида бу галги мақоламизда юртдошлариз томонидан йўлланган блиц-саволларга соха мутахассислари иштирокида аниқ жавоблар тайёрлашга ҳаракат қилдик.\n-Сил қандай касаллик?\nШохида 22 ёш, Хива тумани.\n-Сил бу юқумли касаллик бўлиб, уни сил бактериялари юзага келтиради. Касаллик тананинг барча аъзоларини, кўпроқ ўпкани зарарлайди. Сил касаллиги касал одамдан ҳаво томчи йўллари орқали йўталганда аксирганда юқади. Сил касаллигининг микобактериялари зах жойларда, қуёш нури тушмайдиган айниқса кам шамоллантириладиган хоналарда узоқ вақт сақланади.\n-Сил фақат ўпкада учрайдиган касалликми?\nСурайё 37 ёш, Янгибозор тумани.\n-Сил соч ва тирноқдан бошқа барча орган ва тўқималар: ўпка, бош мия, кўз, тери, суяк, бўғимлар ва лимфа безлари, ичак, буйрак, жинсий аъзоларда учрайдиган касаллик саналади.\n-Айрим юртдошларимиз сил касаллигини яқинларига, қўни-қўшни ёки шифокорларга ошкор этишдан уялишади? Бу тўғри йўлми?\nЗокир ака 53 ёш, Хазорасп тумани.\n-Бундай хато фикрлаш, касалликни яшириш уни авж олишига, хасталикнинг асоратли, бедаво шакллари келиб чиқишига сабаб бўлади. Энг тўғри йўл, ўз вақтида тиббиёт бирлашмалари, оилавий поликлиникалар ҳамда ушбу касалликни даволашга ихтисослашган марказларга мурожаат қилиш лозим.\n-Касалланиш хавфи кимларда юқори ва унинг давоси борми?\n-Дилдора 31 ёш, Урганч шаҳри.\nКасалланиш асосан узоқ муддат сурункали касалликлар билан касалланиб юрган (қандли диабет, иммун танқислиги синдроми, ошқозон ичак яра касаллиги, сурункали юкори нафас йўллари касалликлари) шахслар, асоциал оилалардаги болалар, сил касаллиги билан мулоқотдагилар айниқса бир оилада яшовчи инсонларда кузатилади. Сил касаллигини аниқлаш ва даволаш бепул.\n-10 ёшли ўғлим сил касаллиги билан хасталаниб қолди ва даволанишни бошлади. Касалликни ҳолатини билиш учун шифокорлар тез-тез рентгендан ўтишни айтишди. Лекин қайнонам бу бола учун хавфли эканлигини айтди. Шу тўғрими?\n-Гўзал 35 ёш, Шовот тумани.\n-Флюорографик кўрик бу, профилактик мақсадида қилинадиган текширув бўлиб агар сил касаллигига гумон қилинса албатта чуқурроқ текширувларга мурожаат қилишимиз лозим. Ҳар бир текширув усули бир бирини ўрнини босмайди, балки алоҳида аҳамиятга эгадир. Касал бўлган беморни даволаниш жараёнида қанчалик тузалаётганини кузатиб бориш мақсадида белгиланган муддатларда рентген текширувидан ўтишлари лозим. Бу боланинг саломатлигига зарар етказмайди. Соғлом одам йилига 1 маротаба рентген кўрикдан ўтиб туриши сил касаллигини эрта аниқлаш учун ўта муҳимдир.\n-Сил касаллигининг қандай белгилари бор?\nШаҳноза 23 ёш, Боғот тумани.\n-2-3 ҳафтадан ортиқ йўтал, балғам ажралиши, баъзида асоратланган даврда қон аралаш балғам ажралиши, кўкрак қафасида оғриқ, иштаҳанинг йўқолиши, вазннинг сабабсиз камайиши, умумий ҳолсизлик,тез чарчаш,кўп терлаш, айниқса кечалари, бош оғриғи, вақти-вақти билан пайдо бўлувчи иситма белгилари билан намоён бўлади.\n-Сил касаллиги билан оғриган беморнинг соғайиб кетганини қандай билиши мумкин?\nАминбой ота 63 ёш, Янгиариқ тумани.\n-Беморнинг саломатлиги ҳолатини текшириш учун даволаниш курси бошлангандан 2 ойдан сўнг беморга хамма лаборатор текширувлари яъни унинг балғами текширилади, касалланган аъзо масалан ўпка тўқимаси рентгенограмма қилинади, умимий қон таҳлили ва керакли кушимча текширувлар кўрсатма асосида ва белгиланган муддатда қилиниб борилади. Бемор маълум муддатгача диспансер назоратида туриб керакли текширувлар қилиниб турилади ва охирида хамма текширувлар натижаси ижобий бўлса бемор соғлом ҳисобланиб диспансер назоратидан чиқарилади.\nСаволларга олий тоифали фтизиатр-шифокор Зеваржон Джуманова жавоб берди.\nДилрабо КУРЯЗОВА тайёрлади.\nАввалги мақола: Сил касаллигини даволашда руҳий оламнинг аҳамияти\nНавбатдаги мақола: «Барқарор тараққиёт даврида силни тўхтатиш: кўп тармоқли ёндашув»


Ўзбекистонда мажбурий меҳнатнинг қандай кўринишлари мавжуд? Бош вазир фактларни келтирди\n00:50 / 18.04.2018\n17 апрель куни Вазирлар Маҳкамасида Ўзбекистон Республикаси президенти Шавкат Мирзиёев ташаббуси билан бош вазир Абдулла Арипов раислигида жамоат ишларига мажбурий жалб қилишни тақиқлаш, бу борада раҳбарлар масъулиятини оширишга бағишланган йиғилиш бўлиб ўтди.\nБош вазир ўз сўзида вилоятларда йўл қўйилаётган мажбурий меҳнат кўринишларини танқид қилди.\n«Таълим ва тиббиёт ходимларини мажбуран меҳнатга жалб этиш кўплаб вилоятларимизда одатий ҳолга айланган. Бу халқаро қонун ҳужжатлари бузилиши демакдир.\nБу ҳақда муҳтарам президентимиз бир неча марта ҳақли эътироз билдирди ва бундай ҳолатларга йўл қўйиш мумкин эмаслиги тўғрисида огоҳлантирган. Президентимиз Бирлашган Миллатлар Ташкилоти Бош Ассамблеяси 72-сессиясидан қайтгач, Олий Мажлис Сенати ҳузурида мажбурий меҳнатга қарши курашиш бўйича алоҳида комиссия ташкил этилди. Президентимиз топшириғига асосан, 2017 йил кузида ўқувчи ва талабалар пахта далаларидан қайтарилди. Аммо жойлардаги аксарият раҳбарлар бундан хулоса қилиш ўрнига, ўқувчиларни қайтаришга қайтариб, ўқитувчилар билан шифокор ходимларни кўча тозалашдан тортиб, уй-жой бузиш ишларигача жалб этиб келмоқда.\nМуҳтарам президентимиз Шавкат Миромонович Сирдарё вилояти фаоллари билан ўтказилган учрашув чоғида Самарқанд вилояти Каттақўрғон тумани 42-мактаб ўқитувчиси Диана Еникеева кўча тозалашга чиқарилганида машина уриб кетиши оқибатида вафот этганини куйиниб эслади ва бунда ўзини айбдор ҳис қилаётганини айтиб ўтди. Бундан ташқари, ўша куни турли ҳудудларда кўзбўямачиликка йўл қўйилаётганини эслаб ўтдилар.\nПрезидентимиз айтдилар: «Очиғи, бу менда нафрат уйғотмоқда, ўқитувчиларни мажбурлаб ободонлаштириш, кўча супуришга жалб этиш - бу биз олиб бораётган сиёсатга хиёнат. Бу нафақат менга, балки давлатимиз олиб бораётган сиёсатга хиёнатдир».\nҲозирги кунда интернет нашрлари ўрни аҳоли ўртасида катта аҳамиятга эга бўлаётганлигини ҳисобга оладиган бўлсак, сиз раҳбарларнинг нотўғри хатти-ҳаракатларингиз давлатимиз раҳбари томонидан олиб борилаётган сиёсатга қаттиқ салбий таъсир кўрсатмоқда.\nШу сабабли, бугунги йиғилишимизда бир неча марта огоҳлантирилганига қарамасдан ўқитувчи ва шифокорларнинг ўз фаолиятига тааллуқли бўлмаган бошқа ишларга жалб этилиши муҳокама қилинади.\nПрезидентимиз бундай ҳолатларни «фавқулодда ҳолат» сифатида кўриб чиқишни топшириқ қилди.\nОАВда маҳаллий ҳокимликлар томонидан таълим ва соғлиқни сақлаш ходимлари турли ишларга жалб этилаётгани ҳақида хабарлар берилди, ижтимоий тармоқларда кенг муҳокама этилди.\nҚашқадарё вилоятида кўча юзидаги сохта иссиқхоналар, Жиззах вилоятида коллеж ўқувчилари корхона ишчилари сифатида тақдим этилиши каби кўзбўямачиликлар кузатилди. Бундай ҳолатлар эса аҳолида норозилик кайфиятини пайдо қилмоқда.\nМасалан, Андижон вилоятининг Андижон шаҳри, Хўжаобод, Марҳамат, Қўрғонтепа, Жалақудуқ туманларида кўча тозалаш, ободонлаштириш, дарахтлар экиш, кўча ва маҳаллалардаги чиқиндиларни чиқариш, дала ишларига мактаб, мактабгача таълим тизими ходимлари мунтазам равишда жалб этиб келинган. Айрим раҳбарлар ўқитувчиларни нафақат мажбуран ишлатган, балки улардан моддий манфаатдор ҳам бўлган.\nЖумладан, Андижон вилояти ҳокими ўринбосари Раҳмонов, Андижон шаҳри ҳокими Раҳматуллаев барча йиғилишларда мактабгача таълим муассасалари раҳбарларини шаҳар кўчаларини ободонлаштириш учун ўз ҳамёнларидан қиммат нархларга гуллар сотиб олишга мажбурлашган. Бундай талабни бажаришни истамаган ходимлар ишдан бўшаш хавфи остида бўлган.\nБундай шароитда соҳа ходимлари қачон ўз соҳаси ривожи устида ишлайди?\nОлиб чиқиб ишлатгани ҳам майли, уни устига минг сўмлик кўчатларни янаям қиммат нархларда бюджет ташкилотлари ходимларини сотиб олишга мажбурлашган. Қонунни бузишмоқда.\nСирдарё вилояти Гулистон шаҳридаги боғчалар ходимлари ҳам шаҳардаги ободонлаштириш ишларига мунтазам жалб этиб келинмоқда.\nТошкент шаҳри Сергели туманидаги мактабгача таълим муассасалари ходимлари эса ўзларининг ҳисобларидан зарур воситаларни сотиб олиб, янги қурилган кўп қаватли уйларни тозалаш ишларига жалб этилган.\nҚашқадарё, Сурхондарё, Бухоро ва Фарғона вилоятларида ҳам мактабгача таълим муассасалари ходимларидан ободонлаштириш ишларига ишчи кучи ёллаш учун пул йиғилаётгани бўйича вазирликка бир неча марта мурожаат бўлган.\nЎз ёнидан пул ишлатган ижтимоий соҳа ходимлари бу маблағни қайтариш учун таъмагирликка боришга мажбур бўлади.\nМуҳтарам муҳтарам президентимиз ташаббуслари билан Бандлик ва меҳнат муносабатлари вазирлиги ҳузурида Жамоат ишлари жамғармалари ташкил этилган. Лекин афсуски, кўплаб ҳокимларимиз бу пулларни ишлатиш механизми ҳақида тасаввурга эга эмас. Билмайди. Президентимиз неча миллиардлаб маблағларни жамоатчилик ишларига ишсиз юрган одамлар ёллаб ишлатилиши учун ажратсаю, булар, туман ҳокимлари, шаҳар ҳокимлари, турли мутасадди раҳбарлар «содиқлиги»ни кўрсатиб, ўқитувчиларни олиб чиқиб ишлатиб, мажбурий меҳнатга жалб этяпти.\nЎзи жамғармани очишдан мақсад ҳам, чекка туманларда ишсиз юрадиган одамларни тўлов эвазига ободонлаштириш ишларига жалб этиш эди.\nАммо ҳокимлар таҳдид қилиш орқали бюджет ташкилотлари ходимларини мажбурий ишлатишни тизимга айлантириб олишган.\n2018 йилда ишсиз аҳолини жамоат ишларига жалб этиш учун юртбошимиз томонидан 714 миллиард сўм ажратилган. Бироқ ҳокимлар бундан «бехабар», улар «касал», улар ўқитувчи ва шифокорларни ишлатиши керак. Биринчи чоракда салкам 150 миллиард пул ажратилганди. Бор йўғи 40 миллиард сўм ишлатилган», дея ёзғиради бош вазир.\nКосонсойда ўқитувчилар бетон қуйишда ишлатилгани тасдиқланди. Туман ҳокими бу ҳолат ОАВда чиқишини «пашшадан фил ясаш» деб атаганди\tВазирлик Чустда ўқитувчилар мажбурий меҳнатга жалб этилгани ҳолатини ўрганмоқда — Айбдорларга чора кўрилади\tДавлат меҳнат инспекцияси Чустдаги ўқитувчилар масаласини ўрганади — вазирлик


СЕССИЯ ТЕГИШЛИ ҚАРОРЛАР ҚАБУЛ ҚИЛДИ - Ўзбекистон овози газетаси\nСЕССИЯ ТЕГИШЛИ ҚАРОРЛАР ҚАБУЛ ҚИЛДИ\nЯқинда халқ депутатлари Фарғона вилоят Кенгашининг сессияси бўлиб ўтди. Унда муҳим масалалар кўриб чиқилди.\nВилоят Кенгашидаги ЎзХДП гуруҳи минтақани ижтимоий-иқтисодий ривожлантиришнинг муҳим масалаларига ечим топиш мақсадида амалий таклифларни илгари сурмоқда. Мазкур сессияда ҳам Ўзбекистон Халқ демократик партияси вакиллари бўлган депутатлар ташаббуси билан иккита масала муҳокама этилди.\nКейинги йилларда Фарғона вилоятида ҳам қишлоқ аҳоли пунктларининг қиёфасини тубдан ўзгартириш, намунавий лойиҳалар асосида янги уй-жойлар қуриш, қишлоқда моҳият эътибори билан янги инфратузилмани шакллантириш, шулар ҳисобидан фуқароларнинг ҳаётини янада яхшилашга алоҳида эътибор қаратилмоқда.\nПрезидентимизнинг 2013 йил 15 ноябрдаги «Қишлоқ жойларда намунавий лойиҳалар бўйича якка тартибдаги уй-жойлар қурилишининг 2014 йил дастури тўғрисида»ги қарори ижросини таъминлаш мақсадида 13 туманнинг 23 та қишлоқ массивларида 927 та уй-жой қурилиш-монтаж ишлари жадаллик билан олиб борилмоқда. Бугунги кунда қишлоқ массивларида пудрат ташкилотлари томонидан 42,5 миллиард сўмлик қурилиш-монтаж ишлари бажарилиб, 42,8 миллиард сўм маблағ молиялаштирилган. Объектлардаги қурилиш-монтаж ишларига 9125 нафар ишчи ва 269 та техника воситаси жалб этилиб, 3 сменада ишлаш йўлга қўйилган.\nМазкур ишлар ЎзХДП дастурий мақсадларига бевосита ҳамоҳанг. Шу сабабли ЎзХДП гуруҳи ташаббуси билан халқ депутатлари Фарғона вилоят Кенгашининг сессиясида «Замонавий лойиҳалар асосида янги уйлар қуриш, йўл ва коммуникация тармоқларини барпо этиш, аҳоли пунктларини ободонлаштириш ва бу борада мутасадди идоралар фаолиятини, давлат ва жамоат ташкилотларининг ҳамкорлик самарадорлигини ошириш юзасидан таъсирчан депутатлик ва жамоатчилик назоратини ўрнатиш ҳаракат дастури тўғрисида»ги масала кўриб чиқилди.\nСессияда таъкидландики, қишлоқ массивларидаги уй-жойлар қурилиши режасига асосан жорий йил 1 июнга 46 та, 1 июлга 434 ва 1 августга 447 та уй-жойда қурилиш-монтаж ишларини тугаллаш белгиланган. ЎзХДП депутатлик гуруҳи жойларда бу борада қилинаётган ишларни атрофлича ўрганди. Халқ депутатлари вилоят Кенгаши сессиясида мазкур таҳлил натижалари баён қилинди.\n— Қишлоқ массивларини ичимлик суви, электр энергияси, табиий газ билан таъминлаш, инфратузилма объектлари қурилишида ижобий натижалар билан бирга айрим камчиликлар ҳам мавжуд, — деди сессияда ЎзХДП Фарғона вилоят кенгаши раиси, халқ депутатлари вилоят Кенгаши депутати Маҳмуджон Маҳкамов. — Белгиланган режалар ўз вақтида бажарилиши ҳамкорлик ва ҳамжиҳатликка боғлиқ. Шунинг учун партия гуруҳимиз таъсирчан депутатлик ва жамоатчилик назоратини ўрнатиш бўйича ишлаб чиқилган ҳаракат Дастурини таклиф этади.\nСессия қурилаётган ҳар бир намунали қишлоқ уйи эгасига топширилгунча бўладиган ишлар устидан депутатлик назоратини ўрнатиш дастурини муҳокама этди ва ЎзХДП гуруҳи таклифини маъқуллади.\nХалқ депутатлари вилоят Кенгаши раиси кун тартибидаги навбатдаги масалани эълон қилди. Ўзбекистон Республикаси Президентининг «Чет тилларини ўрганиш тизимини янада такомиллаштириш чора-тадбирлари тўғрисида»ги Қарори ижросини таъминлаш юзасидан амалга оширилган ишлар ҳақида халқ депутатлари вилоят Кенгашидаги ЎзХДП гуруҳи раҳбари Азимжон Исломов маърузаси тингланди.\nМаълумотга кўра, жорий ўқув йилида 1-синфлар учун 1725 та чет тили кабинети ташкил этилган. Ушбу чет тили хоналари етарлича ўқув парталари, 1301 та компьютер техникаси, 576 та проектор, 1789 та телевизор ва DVD, 906 та ўқув-кўргазмали қурол ва 5 та электрон доска билан таъминланган. Вилоят ҳокимлиги ҳамда ҳомий ташкилотлар томонидан қўшимча 100 дан зиёд компьютер, 220 дона телевизор, 160 дона DVD ва бошқа жиҳозлар етказиб берилган. Шунингдек, вилоятдаги таълим муассасаларига «Билимдон» болалар журнали ҳомийлигида 70 дона телевизор ва DVD совға қилинган.\nБугунги кунда вилоятдаги таълим муассасаларида жами 2712 нафар хорижий тиллар ўқитувчиси, шундан 2282 нафари инглиз, 294 нафари немис, 136 нафари эса француз тилидан сабоқ бермоқда. Вилоятдаги 20 та «Баркамол авлод маркази»да 84 та чет тили тўгараги ташкил этилиб, уларга 3528 нафар ўқувчи жалб қилинган.\n— Лекин ҳали Сўх, Тошлоқ, Ёзёвон туманлари, Марғилон шаҳридаги мактабларда жами 253 нафар чет тили ўқитувчисига эҳтиёж бор, — деди сессияда Азимжон Исломов. — Бу эҳтиёжни қоплаш мақсадида Республикадаги олий ўқув юртларининг чет тиллари йўналишида вилоятимиздан таҳсил олаётган 328 нафар 4-курс ҳамда 22 нафар магистратура битирувчиси борлиги аниқлаб олинган. Келгуси ўқув йилида чет тили ўқитишни Қарор талаблари даражасида йўлга қўйиш учун 32 нафар ўқитувчининг дарс соатларини 1,5 ставкага ошириш, 221 нафар ёш мутахассисни ишга қабул қилиш бўйича чоралар белгиланган. Шу мақсадда бугунги кунда 113 нафар олий таълим муассасалари битирувчиси билан ишга қабул қилиш тўғрисида шартномалар имзоланган ва бу жараён давом эттирилмоқда.\nШуни алоҳида таъкидлаш лозимки, вилоятдаги болалар оромгоҳларида ёзги дам олиш чоғида ҳам чет тили тўгараклари ташкил этиш чоралари кўриб қўйилди.\nЎзбекистон ХДП гуруҳи вилоят миқёсида олиб борган ўрганиш жараёнида ижобий натижалар билан бирга, айрим камчиликлар ҳам борлиги маълум бўлди.\nФан олимпиадалари, «Билимлар беллашуви»нинг вилоят босқичи натижаларига кўра, инглиз тили фани бўйича Марғилон шаҳар, Бағдод, Бувайда, Ёзёвон, Сўх туманларидан иштирок этган ўқувчилар нисбатан паст натижа кўрсатган.\n«Йилнинг энг яхши фан ўқитувчиси» танловининг вилоят босқичида Қувасой шаҳри, Риштон, Учкўприк, Фурқат туманларидан немис тили ўқитувчилари, Бағдод, Данғара, Ёзёвон, Риштон, Сўх, Тошлоқ ва Фурқат туманларидан француз тили ўқитувчилари, Қува туманидан эса инглиз тили ўқитувчилари иштирок этмаган.\nФарғона вилоят Кенгаши сессиясида қайд этилишича, Марғилон шаҳар ва Ўзбекистон туманидаги мактабларда ўқув-техника воситалари етарли эмас. Данғара, Ёзёвон, Бағдод туманларидаги мактабларда Қарор ижроси юзасидан етарли ишлар олиб борилмаган. Сессияда чет тилларини замон талаблари даражасида ўқитиш билан боғлиқ ҳар бир масалага алоҳида эътибор қаратилди.\nХалқ депутатлари Фарғона вилоят Кенгаши сессияси ЎзХДП гуруҳи киритган масалаларнинг ҳар бири юзасидан сессияда билдирилган таҳлил ва таклифларни инобатга олган ҳолда тегишли қарорлар қабул қилди.\nСессия кун тартибидаги бошқа масалалар муҳокамасида ҳам ЎзХДП гуруҳи аъзолари фаол иштирок этди. Депутат Шуҳрат Нишонбоев, Фурқат Ҳомидов сўзга чиқиб, электорат манфаатларига хизмат қиладиган таклиф-мулоҳазаларини билдирди.


Якшанба, 18 Декабр 2016 18:14\tхарф ўлчами\nЧин Ислом жамоати адашган кимсалар зўравонлигидан кўп азият чекканига тарихда мисоллар кўп. Бундай адашган илк гуруҳ “хаворижлар” номи билан машҳур. Бу оқим асл Ислом ахкомларидан йироқлашиб, ғулувга кетганлардан иборат эди. ИШИД, Ал-Қоида ва шунга ўхшаш гуруҳларнинг бугунги кундаги қонли фаолияти Хаворижларникидан минг карра ўтиб тушмоқда. Хаворижлар ҳеч қачон Исломга тўлиқ амал қилмаган. Бугун уларга эргашаётган гуруҳлар хусусида ҳам гап шу. Масалан, 2001 йил 11 сентябр куни Нью-Йоркдаги террор амалиётини содир қилиб, минглаб одамлар ўлимига сабаб бўлган террорчилар стрип-клубларнинг доимий мижозлари бўлишгани аниқланган. Мўминликни даъво қилаётган бу кимсалар барларда спиртли ичимликларни истеъмол қилиш, стриптизчи қизлар билан хордиқ чиқариш гуноҳи кабира эканини билармиди!? Ироқдаги шиалардан ташкил топган милициялар ҳам тақво танқислигини намойиш қиляптилар. Уларнинг шармандалиги тилларда достон бўлмоқда. Динни ниқобидаги шиалардан иборат руҳонийлар қўшмачилар ёрдамида аёлларни жинсий эксплуатация қилмоқда, боқувчисини йўқотган оилалардаги аёлларни бир тишлам нон учун вақтинчалик никоҳга мажбурлашмоқда... Бу ҳол наинки Исломга, оддий ахлоқ меъёрига тўғри келадими, ахир?! Бу шунчаки гап эмас, балки БМТнинг Инсон ҳуқуқлари бўйича Комиссиясининг тегишли ҳисоботларида акс этган реал ҳолатлардир. Ҳолбуки, Исломда - зулм, мажбурлаш деган нарсаларнинг ўзи йўқ: динга даъват борасида ҳам, аёлларнинг никоҳга кириши борасида ҳам... Нима дейсизки, “Исломий давлат” каллакесарлари шиаларни ўзларига ашаддий душмани деб билишса-да, жинсий жиноятларга қўл уришда улардан ошиб тушмоқдалар. Париждаги террор амалиётини содир этганлар ҳам тақво борасида алоҳида ажралиб турмаганлар. Масалан, қонли воқеаларга сабабчиси Абдулҳомид Або Оуд вискихўр ва гиёҳванд бўлган экан. “Жиҳодий режа” тузувчиси, Европадаги энг қўрқинчли терактлардан бирининг ташкилотчиси бўлган бу кимса намоз вақтида йўлак ёқасида ўтириб, алькогол ичарди. Або Оуднинг қариндоши, Европадаги биринчи худшкуш аёл Ҳасна Боулахсен ҳам Ислом таълимотларидан анча узоқда бўлгани эҳтимоли катта: Independent газетасининг ёзганлари рост бўлса, у ҳижобга киришидан олдин “нормал” либосда юрган (исламофобларнинг қарашларига кўра, ҳижобда қандайдир нормал бўлмаган нарса бор эмиш), тунги клубларга бориб турган ва спиртли ичимликлар истеъмол қилган экан. Гувоҳларнинг айтишича, у “гедонистик” ҳаёт тарзи билан яшаган, яъни жуфтини доим алмаштириб турган. “Шарли Эбдо” таҳририятига уюштирилган ҳужумдан сўнг у бир зумда “диндор” бўлиб қолган экан. Яъни, бу воқеалар январ ойида бўлиб ўтганини ҳисобга оладиган бўсак, аёл “тақводор муслимага” айланганига кўп вақт бўлмагани ойдинлашади. Қисқаси, террорчиларни диндорлар сирасига киритиб бўлмайди. Балки “осийлар ” деб аташ тўғри бўлса керак. Ҳақиқий мусулмон одам ҳатто сўймоқчи бўлган жониворга пичоқ тиғини ҳам кўрсатмасликка ҳаракат қилади. Бир жониворни бошқаси кўз олдида сўймайди (исломий инсонпарварлик шуни тақоза қилади, яъни имкон борича бошқа жониворларга озор бериш керак эмас). Қаранг-а, Ислом ҳатто жониворларга ҳам озор бермаслик учун барча имкониятларни ишга солар экан, баски, бегуноҳ одамларни бир четдан қириб ташлайдиган бераҳм ва шафқатсизларни мусулмон демоққа тил борадими? 2008 йили МI5 тарқатган баёнотда аксар террорчилар бошқа диндан ўтган янги мусулмонлар экани кўрсатилган. Уларнинг аксари дунёнинг “моддий” қувончлари билан роҳатланишни хуш кўрадиган, Ислом буюрган ибодатлар ва анъаналарга бефарқ бўлишган. Ислом нуқтаи назаридан, улар умрларининг кўп қисмини гуноҳ ишларга совуришган. Сўнг сохта даъватчилар уларни гуноҳларнинг осон “ювилиши” йўли борлигига ишонтириб, ўзларига керакли бўлган қабиҳ йўлларга солишган. Бу боши айниган аҳмоқлар Қуръони карим буюрган ҳукмларнинг айнан аксини қилаётганини англаб етишмаган. Бу одамлар қандай “Ислом”га эътиқод қилишмоқда ва буни улар қаердан ўрганишди экан? Хуллас, уларнинг амаллари Қуръон ва Суннатга асосланмагани кундай равшан. Демакки, Ислом деганда террорни, террор деганда Исломни тушунмоқ ўта-ўта янглиш тасаввур. Такрор айтамиз, Ислом ва террор мисоли иккита қутб. Қутблар эса бирлашмайди...\nMiddle East Eye материаллари асосида Абу Муслим тайёрлади\t« Инсонийлигини йўқотганлар\tСекта: тузоққа айланган васвасалар... »


Мирзиёев "эрк берган" фермерлар яна шартномадан ортиқ ғалла топширишга мажбурланмоқда\nШу кунларда Ўзбекистонда ғалла ўрими авжида. Президент Шавкат Мирзиёев топшириғи билан ғалласини эркин сотиш имкони бўлган фермерлар яна шартномадан 5-10 фоиз ортиқ ғалла топширишга мажбурланяпти.\nБу ҳақда Озодликка турли вилоятлардан келаётган шикоятларга кўра, кластер ва маҳаллий ҳокимлар фермерлардан захира ва биржага шартномадан ортиқча буғдой топширишни талаб қилмоқда.\nТопшириқни бажармаган фермерларнинг ғалласи ўриб берилмай, жойида қолиб кетаётгани айтилади.\nАввалги йиллардаги каби, ҳар бир комбайнга Миллий гвардия ходими ва ўт ўчирувчи бириктирилган.\nПрезидент Шавкат Мирзиёев 11 май куни ғаллачиликдаги ислоҳотларга бағишланган йиғилишда 1 июндан бошлаб ғаллани давлат томонидан сотиб олиш ва сотишда бозор нархларига ўтилиши ҳақида гапирган эди.\nПрезидент сўзларига кўра, бир тонна буғдой нархи ўтган йилги 1,5 млн сўмдан 3 млн сўмга оширилди.\nБундан ташқари, президентнинг 2021 йил 15 ноябрдаги қарорига кўра, фермер ҳар гектар майдон ҳисобидан ўртача 2,5 тоннадан буғдойни эркин биржа савдолари орқали, қолган қисмини тўғридан-тўғри шартномалар асосида эркин сотади.\nБироқ президент қарорлари чиққанига қарамай, Ўзбекистоннинг турли туманларидан фермерларнинг яна шартномадан ортиқча буғдой топширишга мажбурлангани ҳақида хабарлар келмоқда.\nҚашқадарё вилоят, Ғузор туманидаги фермер 5 июн куни Телеграм каналида унинг шартномадан ортиқча буғдойи милиция ходимлари воситасида зўрлик билан тортиб олинаётгани ҳақида шундай деган эди:\n“Акалар ҳақиқат йўқ, ҳақиқат! 35 центнердан ғалла беряпмиз, ғалламиз 60 центнердан чиқяпти, қолганини ҳам тортиб оляпти. Ички ишлар ходими тортиб оляпти, ҳокимнинг ўзи ўтирибди. 35 центнердан шартнома қилмаганмиз, 25 центнердан шартнома қилганмиз, 35 центнердан мажбурий равишда олди. Қолган бир гектар жойимизни ҳам ички ишлар ходими ўриб оламиз, деяпти”\nФермернинг айтишича, ўша куни у ҳар гектар ердан 40 центнердан ғалласини ўриб олиб кетишган:\n“Ўнта милиция қўйиб мажбурий равишда тортиб олди. Ишчиларимиз комбайннинг олдига ўзларини ташлаб тўсиб олишган эди, милиция ходимлари мажбуран қўлларини қайириб, судраб чиқаришди”.\nОзодлик 13 июн куни Ғузор туманидаги бу фермер, “Комроншоҳ Асадбек” чорва хўжалиги раҳбари Шаҳзод Очилов билан боғланди.\nФермернинг айтишича, бу масала кейин ижобий ҳал бўлган:\n“Бу масалани мен Телеграм каналига қўйганимдан сўнг, журналистлар ва блогерлар қизиқа бошлади. Кейин ҳоким кластернинг одамларини чақиртириб, ўша ернинг ўзида акт-сверка қилиб, 27 центнердан ортиғининг пулини ташлатиб берди. 10 тонна ортиқча буғдойимизнинг килосига 5200 сўмдан тўлади, бозор нархида берди. Ҳокимдан эътирозим йўқ, кластердан эътирозим бор эди”.\nФермернинг эътироф этишича, кластер буғдой ўримида ҳокимиятдан ёрдам сўрагани сабабли ҳокимлик вакиллари ҳам ўримда иштирок этган.\nФермерларга шартномадан ортиқча мажбурият юклаш бошқа вилоятларда ҳам кузатилмоқда.\nТошкент вилоят, Бўка туманидаги “Санта груп” кластери билан шартнома тузиб ишлаётган фермернинг айтишича, улар ҳам шартномадан ташқари яна гектарига 5 центнердан ғалла топширишга мажбур қилинган:\n“Кластерга 25 центнердан буғдой топширяпмиз. Яна 5 центнердан биржага қўйишга мажбурий шартнома қилдирди. Вилоят ҳокимидан келган топшириқ экан. Бу ортиқча буғдойни ҳозир дон складларига тўкиб қўямиз экан. Июль-август ойларида эса биржага қўйиб сотиб, бизга пулини берар экан. Энди, сизга фарқи нима, биржа нархида берар эканку, деган савол туғилиши мумкин. Буни қаранг энди. Масалан, беш тонна ортиқча буғдойингизни биржа, мисол учун, 5 мингдан сотди. 25 миллион сўм бўлади. Энди бу пул сизнинг ҳисобингизга 15 фоиз НДСи олинган бўлиб тушади. Яъни яна фермер ютқазяпти”.\nИсми сир қолишини сўраган фермерлардан бири Жиззах вилоят, Дўстлик туманидаги “Сангзор текстил” кластер корхонаси ҳам фермерларга гектарига қўшимча шартнома мажбуран тузилгани ҳақида гапиради:\n“Мажбурий яна беш центнерлик қўшимча шартнома қилинди. Ҳокимнинг топшириғи бўлди. Печать босмасак буғдойни ўрдирмайдиган бўлди, кейин ҳамма мажбуран имзо қўйиб, печат босиб берди. Масалан, мен қўшимча 10 тонна буғдой берсам, килосига 3 минг сўмдан беради. Бозорда 5 минг сўм. Президентимиз, бўлди, тамом, фермер билан кластер ўртасидаги шартномага бошқа ҳеч ким аралашмайди, деб айтган эди. Булар аралашмаса ўлиб қоладику”.\nФермернинг айтишича, комбайнлар қўшимча шартномадаги буғдойни ўриб олганидан сўнг, ғаллазорни тарк этмоқда:\n“Қолган буғдойимизни ўриб беринглар десак, йўқ, аввал туманнинг режасини бажаришимиз керак деб, орган ходимлари комбайнларни олиб чиқиб кетяпти. Шу билан ўн кундан кейин келадими, ўн беш кундан кейинми, бу иссиқда буғдой ҳам тўкилиб кетди. Ҳар битта комбайн ИИБ томонидан ҳисобга олинган, ҳаммаси назоратда”.\nЎзбекистон президенти Шавкат Мирзиёев 11 май куни ғаллачиликдаги ислоҳотларга бағишланган йиғилишда фермердан ғаллани тортиб олишни тақиқлаганди:\n“Ҳокимлар бир нарсани аниқ тушуниб олишлари зарур. Буғдойнинг ҳақиқий эгаси бу – фермер ва кластерлар. Шунинг учун, бундан буён туманда режа бажарилмаяпти, чорва, парранда ёки балиқчиликка озуқа-ем керак, деган важлар билан фермерлар ғалласини олиб қўйиш қатъиян тақиқланади”.\nПрезидент 2021 йил, 27 октябрь кунги селектор йиғилишида фермерларни қийнаб келаётган буғдой харид нархи ҳақида тўхталаркан, 2022 йилдан бошлаб буғдой биржа савдоларига эркин нархларда чиқарилишини таъкидлаган эди.\nПрезидентнинг бундан олдин буғдой нархини эркинлаштириш ҳақида имзолаган қарори қоғозда қолиб кетган.


Лорижоний: Ҳиндистон давлати кескинликларни тинч йўл билан ҳал этиши лозим - Parstoday\nмарт 05, 2020 14:57 Asia/Tashkent\nИРНА тарқатган хабарга кўра, бугун Эрон парламенти раиси Али Лорижоний мусулмонлар Ҳиндистон аҳолиси ва маданиятининг бир қисми сифатида бу мамлакат ривожланишида катта ҳсса қўшганига тўхталиб, Ҳиндистонда фуқаролик ҳуқуқи номли янги қонун хусусидаги хулосалар ва ва натижалар мусулмон халқига қарши чеклолар жорий қилишнинг намунасидир ва бу масала кўп хавотирларни келтириб чиқарган деб қўшимча қилди.\nЛорижоний ўз сўзларида Ҳиндистон мамлакатини турли элат, ирқ, анъаналар ва маданиятлар сарзамини эканлигини таъкидлаб, бундай муаммолар ва масалаларни келиб чиқиши Ҳиндистон маданияти ва цивизизациясига зиддир деб изоҳлади.\nЭрон парламенти раиси шунингдек, Теҳрон ва Деҳли ўртасидаги алоқалар аҳамиятини эслатиб, Ҳиндистонда турли динлар ва элатларнинг бирга яшаш ва яқишлашини мустаҳкамлаш зарурлигини баён этди.\nЭслатиб ўтамиз ўтган йилнинг 11 декбарида Ҳиндистонда фуқаролик қонунига ислоҳотлар киритилди. Қонун асосида 2015 чи йилдан олдин эътиборли варақасиз Ҳиндистонга келган Покистон, Бангладеш, Афғонистон ва бошқа мамлакатлар қочқинларига Ҳиндистон фуқаролигини берилиши мумикн аммо бу қонун мусулмонларга тааллуқ олмайди.\nҲиндистонда фуқаролик қонунга киритилган ислоҳотлар кенг қамровли эътирозларни вужудга келтирди.\nЭътирозчилар бундай ислоҳотлар мусулмонларга қарши ҳужумлар ва камситувчи ҳаракатларни ошишини эълон қилишмоқда.\nШу ҳолда айрим ифротий ҳиндуий гуруҳлари Деҳли шимоли шарқидаги мусулмонлар масжидларига ҳужум қилиб уларни вайрон этдилар ва мусулмонлар яшайдиган маҳаллаларга ўт қўйишди.\nЭрон давлати Ҳиндистон мусулмонларига қарши уюшган зўравонликларни қоралади